text:
VisualEditor er ein nýtíðar heimasíðurættari, sum er mentur serstakt til Wikipedia. Á síðuni her er ein brúkaravegleiðing á føroyskum, sum er ein týðing úr ensku vegleiðingini. Myndirnar ið nýttar eru, hava enskan tekst, á føroysku Wikipediu sær tú í høvuðsheitum føroyskan tekst, tá tú rættar við VisualEditor, tó kann ein velja at øll kervisboð og annað skal vísast á øðrum máli, tað gert tú inni í "Innstillingar" ovast til høgru, um tú hevur upprættað brúkara. VisualEditor verður tikin í nýtslu á føroysku Wikipediu 2. desember 2013. Hann var tikin í nýtslu á ensku Wikipediu og á teimum størstu málunum í juli 2013. Ymiskir trupulleikar hava verið, men hesir verða rættaðir so við og við. VisualEditor sum verður brúktur á føroysku Wikipediu hevur tí ikki teir somu byrjunartrupulleikarnar, ið tær størstu Wikipediurnar hava verið ígjøgnum. Um tú kemur fram til onkran feil, vinarliga boða so frá til dømis í Undirhúsinum.
Brúkaravegleiðing verður viðlíkahildin og týdd á Mediawiki.org
[1].
Fyri at rætta eina síðu við at brúka VisualEditor, so skal tú klikkja á "Rætta
beta" knøttin ovast á síðuni.
Tað kann taka nøkur sekund at lata upp eina síðu til rættingar, og uppaftur longri, um síðan er sera long.
Við at klikkja á "Rætta wikitekst" knøttin verður tann gamli klassiski wikitekst rættarin latin upp, ikki VisualEditor.
Tú kanst eisini lata upp VisualEditor við at klikkja á "Rætta
beta " leinkjuna í hvørjum broti. Tá tú koyrir músina yvir eina yvirskrift, so víðkast leinkjan og bjóðar tær møguleikan at lata upp tann klassiska wikitekst-rættaran við at nýta "Rætta wikitekst" leinkjuna. Tá ið síðan verður latin upp fyri rættingum, so verður tú verandi í hasum reglubrotinum, hinvegin er tað framvegis møguligt at rætta alla síðuna.
Tað er betri at nýta eina leinkju við eitt reglubrot, heldur enn at nýta knøttin ovast á síðuni, um tú bert hevur ætlanir um at rætta eitt lítið brot á síðuni. Hetta tí at tá tú klikkir á leinkjuna til eitt ávíst reglubrot, so kemur yvirskriftin til hetta reglubrotið sjálvvirkandi við í rættingarsamandráttin (sum greitt verður frá niðanfyri í
Goym broytingar). Um yvirskriftin á einum broti er við í rættingarsamandráttinum, so vísir tað øðrum brúkarum hvar á síðuni tú hevur gjørt broytingar.
VisualEditor tóllinjan (víst á enskum)
VisualEditor tóllinjan kemur fram ovast á skerminum, tá tú fer í gongd við at rætta við VisualEditor. Hon inniheldur nakrar væl kendar ikonir:
Angra og ger umaftur broytignarnar ið tú hevur gjørt. (Annar ella báðir pílar eru gráðir, um tú enn ikki hevur nakað at angra ella gera umaftur.)
Yvirskrift-rulla-niður menyin: loyvir tær at broyta slag av yvirskrift til tekstin. Standard yvirskriftin eitur "Yvirskrift", sum víst á tekningini. ( Heading á enskum.)
Formatering: "B" broytir útvaldan tekst til feita skrift, og "I" broytir til skráskrift (kursiv). Leinkjan er leinkingartól at gera slóðir til aðrar wikipediasíður við. Tann seinasta ikonin ("Reinska formatering") tekur burtur alla formatering, ið frammanundan er vald til útvalda tekstin.
Listar & innrykkingar: Tvær tær fyrstu ikonirnar loyva tær at gera listar í talrøð og í røð við kúlum frammanfyri (bullets). Tær seinastu tvær ikonirnar loyva tær at minka um ella økja um innrykkingina av innihaldinum.
Meira: rulla-niður-teksturin á VisualEditor tóllinjuni gevur tær fleiri møgulleikar afturat til at broyta skriftina og valfríar handlingar, eitt nú at innseta keldur og at taka fyrimyndir við. Tó eru tað ikki allar av hesum funksjónunum, ið eru virknar enn.
"Teldu kota" ikonin (eitt par av krúllutum klombrum: {}) sum broytir valdan tekst soleiðis at hann skilir seg út frá øðrum teksti.
"Gjøgnumstrikað" ikonin (S) sum gevur eina striku gjøgnum valda tekstin.
"Undirstrikað" ikonin (U) sum gevur eina linju undir tann valda tekstin.
"Niðursokkin skrift" ikonin (S2) sum ger at tann valdi teksturin sær minni út enn restin av teksini og er eitt sindur undir linjuni.
"Hevja skrift" ikonin (S2) sum ger at valdi teksturin sær minni út enn restin av tekstinum og er eitt sindur hevjaður yvir linjuni.
"Miðil" ikonin (ein mynd av fjøllum) letur upp miðla dialog.
"Kelda" ikonin (eitt bókamerki) letur upp ein samrøðukassa til rætta keldur.
"Keldulisti" ikonin (tríggjar bøkur) letur upp ein samrøðukassa sum vísir keldur.
"Leggjast inn í" ikonin (ein pussluspælbrikkur) loyvir tær at rætta fyrimyndir.
"Mál" ikonin (Bókstavurin A í tí latínska bókstavaraðnum og tað japanska kana (あ)) loyva tær at broyta málið á tí valda tekstinum. (Bíðar. Er ikki tøkt enn.)
"Hieroglyffur" ikonin (eitt egyptiskt akker: ☥) fer at loyva tær at leggja afturat egyptiskar hierogryffur til síðuna. (Bíðar. Er ikki tøkt enn.)
"LaTeX" ikonin (eitt sigma tekin: E) fer at loyva tær at vísa matematiskar formlar. (Bíðar. Er ikki tøkt enn.)
Fleiri innstillingar er við síðuna av knøttinum sum loyvir tær at Angra ella goyma tínar rættingar. Undir Fleiri innstillingar eru tað í løtuni møgulleikar at tilrætta innstillingar til síðuna við at rætta bólkar og seta í eina røð slóðir til onnur mál. Í summum brovsarum kanst tú eisini skifta einvegis frá VisualEditor til tann klassiska wikitekst keldu rættaran.
Angra ella goym tínar broytingar. Um tú trýstir á "Angra, so verður tú biðin um at vátta, at tað er tað ið tú ynskir at gera. Um tú klikkir á "Goym síðu", so kemur fram ein samrøðukassi, við teimum síðstu stigunum fyri at fullføra tínar rættingar.
Tá tú ert liðug/ur at rætta, trýst so á tann grøna "Goym síðu" knøttin í tóllinjuni. Tað ber ikki til at klikkja á tann grøna knøttin, um ongar broytingar vóru framdar.
Tá tú trýstir á tann grøna "Save page" knøttin, verður ein lítil dialogkassi latin upp, har tú kanst geva ein stuttan samandrátt av tínum handlingum, markera tína rætting sum lítla og velja at hava eftirlit við framtíðar rættingum á síðuni.
Talið vísir, hvussu nógv pláss er eftir í tínum rættingar samandrátti.
Tú kanst eisini eftirkanna tínar rættingar fyri at tryggja tær, at tað er sum tú hevði ætlað, áðrenn tú goymir broytingarnar.
(Um tú av onkrari orsøk ynskir at venda aftur fyri at rætta, trýst so á "^" í ovasta horninum til høgru í samrøðukassanum.)
Leinkjur kunnu leggjast afturat við "Leinkju" ikonini (leinkjur í einari ketu) á tóllinjuni, ella við at brúk snarvegin Ctrl+K (ella ⌘ Command+K á einari Mac).
Um tú velur tekst við at markera hann ella peikar við músini á eitt orð, so vil tað at trýsta á "Link" knøttin innseta eina leinkju á tann tekstin.
Annahvørt tú nýtir knøttin ella snarvegin, so kemur ein samrøðukasssi fram, har tú kanst tasta leinkjuna. VisualEditor vil royna at hjálpa tær við innanhýsis leinkjum (slóðir til aðrar síður á Wikipediu) við at leita eftir sannlíkum passandi síðum, tá tú fert í gongd við at tasta.
Tá tú hevur innsett ella valt leinkjuna, so kanst tú trýsta á ↵ Enter, klikkja uttanfyri samrøðukassan, ella trýsta á ikonina fyri at lata aftur (<). Tín leinkja kemur nú til sjóndar á VisualEditor síðuni, men hon verður ikki goymd, fyrrenn tú goymir síðuna.
Fyri at leinkja til eina heimasíðu uttanfyri Wikipedia, skal tú bara gera á sama hátt; innset leinkjuna í teigin, so verður hon løgd afturat sum "slóð úteftir".
Fyri at broyta ella taka burtur eina verandi leinkju, trýst so á leinkjuna í tekstinum, trýst síðan á "Leinkju" ikonina, sum kemur fram beint við. Tú kanst eisini trýsta á somu ikon á tóllinjuni ella brúka Ctrl+K snarvegin á knappaborðinum, meðan tú ert á leinkjuni.
Tú kanst nú rætta leinkjuna, ella taka hana heilt burtur við at trýsta á 'Tak burtur' ikonina (skrellispann) ovast í høgra horni í samrøðuboksini.
Fyri at rætta eina keldu sum er har frammanundan, so skal tú klikkja á hana í tekstinum, og síðan klikkja á "Keldu" ikonina (bókamerki) sum kemur fram beint við hana, ella á ikonina í tóllinjuni.
Við at klikkja á Keldu ikonina, so verður ein samrøðukassi latin upp, sum inniheldur ein mini-rættara, har tú kanst rætta tekstin í kelduni.
Tú kanst formatera tað, eins og tú hevði gjørt í restini av síðuni, t.d. við skráskrift ella leinkjum.
Nógvar wikiir brúka fyrimyndir fyri at formatera keldur sambært einum serligum standardi. Tú leggur tað til merkis, um tú rættar eina keldu sum finst frammanundan, hvørs innihald verður blátt tá tú velur hana.
Trýst á innliman ikonina (putlispæl brikkin) fyri at rætta innihaldið í fyrimyndini.
Við at trýsta á innliman ikonina (putlispæl brikkin) so fært tú loyvi til at rætta tey ymisku parametrini í fyrimyndini.
Trýst á "Goym broytingar" tá tú ert liðug/ur, og síðan kemur tú aftur til keldurættaran.
Um tað ikki er meira at rætta, trýst so á "Goym broytingar" aftur fyri at koma aftur til síðuna.
Um síðan longu inniheldur keldur, so kanst tú velja at endurnýta eina verandi endurgeving, um tað passar til tekstin, ið tú ynskir at leggja keldu til.
Fyri at endurnýta eina verandi keldu, peika so við músini har ið tú ynskir at leggja kelduna í tekstin, og trýst so á "Keldu" ikonina (bókamerki) í tóllinjuni.
Í keldurættaranum skal tú trýsta á knøttin sum sigur "Nýt eina verandi keldu", niðast í vinstra horni í vindeyganum.
Um tað eru nógvar keldur, so kanst tú nýta leititeigin (við heitinum "Hvat ynskir tú at leggja keldu til?") fyri bert at vísa fram keldur sum passa til ein givnan tekst. Leita fram kelduna, ið tú ynskir at endurnýta, í listanum og vel hana.
Fyri at leggja eina nýggja keldu, peika so við músini har ið tú ynskir at leggja kelduna í tekstin, og trýst so á "Keldu" ikonina (bókamerki) á tóllinjuni.
Í keldu-rættaranum kanst tú leggja afturat, rætta og formatera tína endurgeving.
Tú kanst bera so í bandi, at ein kelda kemur at hoyra til ein ávísan bólk; hetta verður gjørt fyri at vísa bólkar av keldum saman við "Keldulista" tólinum.
Um tú innsetir eina nýggja keldu, og tú ynskir at innseta eina fyrimynd (skapilón) í hana, so skal tú klikkja á Innlimanar ikonina (putlispælsbrikkur) í tóllinjuni í keldurættaranum.
Síðan skal tú leita eftir tí fyrimynd, ið tú ynskir at brúka, vel hana og rætta hana sum tú vildi gjørt við eina fyrimynd sum longu var upprættað frammanundan.
Trýst á "Goym broytingar" fyri at venda aftur til keldu-rættaran, og "Goym broytingar" enn einaferð, fyri at venda aftur til síðuna.
Um tað ikki longu er ein listi við keldum á síðuni (til dømis um tú leggur afturat ta fyrstu kelduna á síðuni), so mást tú leggja hana afturat soleiðis at teksturin á tínari keldu verður vístur.
Peika við músini hagar ið tú ynskir at keldan skal vísast (vanliga er tað niðast á síðuni), og trýst á "Keldulista" ikonina (tríggjar bøkur) fyri at innseta kelduna.
Fyri heilt einfalt at innseta ein keldulista, trýst so á "Goym broytingar" í samrøðukassanum.
Um tú hevur upprættað bólkar av keldum, so kanst tú nágreina ein bólk í hesum samrøðukassanum, soleiðis at bert útvaldar keldur koma til sjóndar, og sum hoyra til tann bólkin.
Fyri at leggja inn eina nýggja fyrimynd á síðuna, peika so við músini har ið tú ynskir at leggja fyrimyndina, og trýst so á "Innlimanar" ikonina (putlispælsbrikkur) á tóllinjuni.
Skriva navnið á skapilónini (fyrimyndini), ið tú ynskir at seta inn og trýst á "Innset fyrimynd".
Tú kanst eisini rætta fyrimyndir sum longu eru á síðuni við at velja tær (tær gerast bláar), og trýsta á "Innliman" ikonina (putlispælsbrikkur) sum kemur til sjóndar, ella á tann á tóllinjuni.
Tá tú innsetur eina nýggja fyrimynd ella letur upp eina verandi, so kemur "Innliman" samrøðukassi til sjóndar við einum lista av individuellum parametrum og virði teirra.
Tú kanst leggja afturat parametrar ella rætta teir sum longu eru á listanum.
Fyri at broyta virði á parametrinum, vel so parametrið á listanum, og rætta virði í vindeygasnum beint við.
Tá ein fyrimynd (skapilón) innlimar aðrar fyrimyndir, so síggjast hesar undir-fyrimyndir sum parametur. Hesar kunnu rættast ella takast burtur við at klikkja a navnið á undir-fyrimyndini.
Nýggjar undir-fyrimyndir verða lagdar afturat við at fylgja stigunum til at leggja afturat eitt parametur. Tú kanst vera noydd/ur til at kanna eftir dokumentasjónina hjá fyrimyndini (skapilónini), fyri at tryggja tær at undir-fyrimyndin verður stuðlað.
Tá tú ert liðug/ur, trýst so á "Goym broytingar" fyri at lata aftur samrøðukassan og venda aftur til síðurættaran.
Tá ein fyrimynd má
skiftast út, tasta so
subst: (kolon íroknað) áðrenn navnið á fyrimyndini.
Sjálvvirkandi ligugtgerð (autocompletion) virkar ikki saman við
subst:; um tú hevur tørv á sjálvvirkandi ger-ligugt, legg so afturat
subst: men ikki fyrr enn tú hevur funnið fram til ta fyrimynd, ið tú leitar eftir.
Trýst so á tann grøna "Set inn fyrimynd" knøttin.
Legg afturat eitt hvørt parametur sum vanligt og "Goym broytingar".
Tú fert ikki at síggja fyrimyndina víðkast á síðuni gjøgnum hesa innleiðandi fasuna.
Eftir at tú ert liðug/ur við tínar broytingar og goymir, so verður útsjóndin av fyrimyndini broytt, tá broytingarnar koma í gildi.
Summir lutir, sum t.d. myndasøvn, matematiskir formlar og tónleikanótar verða ikki stuðlað enn av VisualEditor. Til tey vera tað, so noyðist tú at rætta keldu-wikitekstin beinleiðis, um tú ynskir at broyta ella leggja hesi afturat.
Nógv av teimum sum rætta á Wikipedia eru von við at skriva wikitekstin beinleiðis, serliga við feitum, skráskrift og wikileinkjur. Snarvegir á knappaborðinum loyva tær á ein skjótan hátt at innseta líknandi formatering uttan at tú noyðist at klikkja á knøttarnir í tóllinjuni. Vanligir generellir snarvegir, og slíkir sum vera brúktir av øðrum fólkum sum skriva og rætta, virka eisini í VisualEditor:
PC snarvegur
Handling
Mac snarvegur
Ctrl + B
Feitt
Cmd + B
Ctrl + I
Skráskrift
Cmd + I
Ctrl + K
Innset leinkju
Cmd + K
Ctrl + X
Klipp
Cmd + X
Ctrl + C
Avrita
Cmd + C
Ctrl + V
Set inn
Cmd + V
Ctrl + Z
Angra
Cmd + Z


c: text/html

text:
Ein spildurnýggj bók til útlendsk ferðafólk: 22 støð tú bara mást síggja í Føroyum! Teksturin er á enskum. Bókin er gjørd í samstarvi við íslendska forlagið Crymogea.
Tey 22 støðini í Føroyum eru: Mykines, Gásadalur, Kvívík, Vestmanna, Saksun, Tjørnuvík, Slættaratindur, Risin og Kellingin, Gjógv, Funningur, Oyndarfjørður, Kunoy, Viðareiði, Fugloy, Klaksvík, Gøta, Tórshavnar havn, Tinganes, Kirkjubøur, Koltur og Hestur, Sandoy og Suðuroy.
Í fororðunum verður m.a. sagt um Føroyar, at í hesum friðsælu oyggjum tykjast tað nærum, sum tíðin stendur still. Men sjálvt um fólkið verjir sín mentanararv, hava Føroyar verið fyri ómetaliga stórum broytingum, sum hava formað tær til tað heilt serliga, tær eru í dag. At vitja á øllum hesum 22 fantastisku støðunum fer ikki at avdúka allan loynidómin, men tey eru ein byrjan, sum fer at gera, at tú fert at vilja vitja hetta staðið og hesi fólkini aftur og aftur.
Tað er eyðsæð, at fotografurin hevur drúgvar royndir, flestu myndirnar eru serligar og mangan als ikki soleiðis, vit eru von at síggja okkara oyggjar avmyndaðar. Hóast bókin fyrst og fremst er ætlað ferðafólki, so er hon avgjørd verd hjá okkum føroyingum at ogna sær.
Aftur

robotstxt: allowed

filter: keep


text:
Um THING-verkætlanina
Áðrenn vit høvdu lóggávuting okkara, áðrenn vit høvdu hægsta rætt, áttu vit tingini. Verkætlan okkara snýr seg um vitanarskifti um, hvussu vit varðveita og menna hesar staðir, sum eiga søguna um upprunan til norðurlendsku fólkaræðini í sær.
THING-verkætlanin er ein trý ára tvørtjóðalig verkætlan, sum er fíggjað av Northern Periphery Program hjá ES við samstarvsfeløgum í Noregi, Íslandi, Føroyum, Hetlandi, Orknoyum, skotska hálandinum og Man. Northern Periphery Program miðar eftir at stuðla útjaðaraøkjum og fjarskotnum samfeløgum í norðastu pørtum í Europa at menna sínar búskaparligu, samfelagsligu og umhvørvisligu møguleikar. Verkætlanin hevur fingið í lag eitt netverk, sum skal granska og fremja felags bond millum norðureuropeiskar tingstaðir og leggja lunnar undir burðardyggar handils- og ferðavinnumøguleikar í einstøku økjunum, sum eru í samstarvinum.
Vit hava gjørt eina felags ætlan, har vit tulka og á fremjandi hátt lýsa tingstaðirnar í øllum netverkinum. Hóast hvør staður hevur síni serligu drøg, verður ótti borin fyri tí sama, eins og avbjóðingarnar eru tær somu, og vit kunnu fáa virðismikið innlit við vitanarskifti og vitan um, hvørjar varðveitslustrategiir verða fylgdar á hvørjum stað. Samstarvsfelagarnir hava kastað saman og skift um kunnleika fyri at gera útbúgvingarligt og tulkingarligt tilfar og virksemi. Við at nýta nýskapandi netgrundaða tøkni og sosialar miðlar hava vit bygt upp og royna ymsar hættir at vekja varhuga og miðla kunningartilfar.
Eitt av høvuðsendamálunum við verkætlanini er at gera henda netportal, sum skal vera hjartatátturin í allari kunning til teirra, ið leita eftir upplýsingum um hvørt einstakt stað og um landspartarnar hjá teimum ymsu samstarvsfeløgunum. Vit kanna eisini møguleikarnar fyri einaferð at fáa eina felags tilnevning um varðveitingarverdan arv frá UNESCO (UNESCO World Heritage nomination), sum er knýtt at teirri, ið Ísland hevur fyri Tingvøllir.
Til tess at røkka hesum málum hava vit:
- Skipað fyri eini røð av altjóða verkstovum, fyrilestrum og ástaðarvitjanum til tess at styrkja netverkið og áhugan fyri støðunum.
- Kannað, hvussu netgrundaðar skipanir til verkætlanarleiðslu og sosial netverk kunnu verða nýtt til tess at lætta um samstarvið millum partarnar í netverkinum og onnur áhugað, og hvussu áhugi fyri støðunum kann verða styrktur.
- Ment felags tulkingar- og útbreiðsluætlanir fyri, hvussu kunningin um støðini verður miðlað.
- Gjørt eina almenna heimasíðu, ið er hjartatátturin, sum øll onnur viðkomandi kunning um tey ymsu støðini, snýr seg um. Heimasíðan kunnar eisini um burðardygga ferðavinnu.
Far á www.thingproject.eu at vita meir um THING-verkætlanina


text:
Í 1970’unum var nógv kjak og politiskt rumbul um at fáa sett á stovn eina brennistøð fyri allar Føroyar. Avbjóðing var stór við tí nógva burturkastinum, sum endaði í havinum og í náttúruni sum heild.
Av tí at stór ósemja var um, hvar brennistøðin skuldi liggja, tók Tórshavnar kommuna seg úr kjakinum og gjørdi av at byggja sína egnu brennistøð, Kommunalu Brennistøðina í Havn.
Hinar kommunurnar í Føroyum komu ásamt um í 1979 um at stovna Interkommunala Renovatiónsfelagsskapin IRF. Endamálið við felagnum var soleiðis: “at virka fyri at burturkast og annað órudd verður beint burtur, so dálking av umhvørvinum heldur uppat” (Viðtøkur felagsins 2.grein). Eftir mikið kjak um staðsetingina, komu kommunurnar ásamt um, at leggja brennistøðina á Hagaleiti í Leirvík, sum liggur lítlar tríggjar kilometrar frá bygdini. Brennistøðin hjá IRF var tikin í nýtslu í 1989.
Virksemi hjá IRF er nógv vaksið síðani hetta og fevnir tað í dag eisini um eitt Spilloljureinsiverk, Endurnýtlsu, Tyrvingarpláss, Rottangaskipan, og handfaran av Vandamiklum burturkasti.
Varðar á leiðini
1979: IRF stovnað
1989: Brennistøð og tyrvingarpláss tikin í nýtslu.
1991: Spillolju reinsiverk á Kambsdali tikið í nýtslu.
1996: Byrja innsavning av rottangaevju
1998: Jarn endurnýtslan á Gjánoyri tikin í nýtslu.
2001: Endurnýtslan á Hagaleiti til pappír, papp og plast
2005: Nýggj roykreinsiskipan til Brennistøðina
2009: Munandi útbygging av Brennistøðini og Jarn endurnýtsluni
2013: Nýtt spilloljureinsiverk á Hagaleiti í Leirvík.
2016: Spilloljuverkið og Vandamikið burturkast fingið altjóða ISO 14001:2015 góðkenning


text:
Ársaðalfundur verður í Pensionistafelagnum í Sjóvar sókn hósdagin tann 14. februar 2019, kl 18.00.
Fundurin verður í pensiónistahúsinum í Heygsstøð 5.
Ársaðalfundur felagsins verður hildin í fyrru helvt av februar, aftaná at verða lýstur við 14 daga freist.
Aðalfundurin fer soleiðis fram:
1. Formaðurin gevur frágreiðing um farna árið.
2. Kassameistarin leggur fram roknskapin fyri farna árið.
3. Val av 5-manna nevnd. ( sí grein 11 )
4. Val av 2 eykalimum.
5. Nevndin skipar seg sjálv.
6. Ymiskt.
Grein 11.
Tann í grein 10 nevnda 5-mannanevnd verður vald soleiðis:
Annahvørt ár standa 3 nevndarlimir fyri vali, og annaðhvørt ár hinir 2. Tó kunnu sitandi nevnd og eykalimir verða afturvald.
Nevndin


text:
07-02-2019
Umboðsmaðurin hevur viðgjørt eina klagu um drúgva málsviðgerðartíð og vantandi svar frá Umhvørvisstovuni í sambandi við eitt mál um marknaumskipan.
Klagarin sendi í august 2017 Umhvørvisstovuni ein fyrispurning um mannagongdina í sambandi við ummatrikulering. Aftan á 9 mánaðir ringdi klagarin til Umhvørvisstovuna og minti á fyrispurningin, sum sambært Umhvørvisstovuni av misgáum var dottin burtur ímillum. Sama dag sendi klagarin Umhvørvisstovuni umsókn um marknaumskipan. 3 mánaðir seinni byrjaði Umhvørvisstovan at málsviðgera umsóknina.
Umboðsmaðurin viðmerkti, at vantandi svar frá Umhvørvisstovuni upp á fyrispurning klagarans var orsøkin til, at umsóknin um marknaumskipan ikki varð send stovninum fyrr enn í mai 2018. Umhvørvisstovan átti tí at havt uppraðfest málsviðgerðina av umsóknini um marknaumskipan fyri at bøtt um drúgvu málsviðgerðartíðina. Tað var tí ikki nøktandi, at tað gingu 3 mánaðir frá tí, at Umhvørvisstovan móttók umsóknina um marknaumskipan, til Umhvørvisstovan byrjaði málsviðgerðina av umsóknini. Umboðsmaðurin gav Umhvørvisstovuni eina átalu fyri handfaringina av málinum. (LUM 18/00081)


text:
Tað var líka við at Signhild Joensen tók bronsu á annars sera sterka Bergen Swim Festival 2019, nú tey finaluna í 200 metra rygg í kvøld. Gull og silvur fóru trygd til Katinku Hosszu og Jenny Mensing; meðan norska Ingeborg Vassbakk Løyning tók bronsuna við 2:16.10, frammanfyri Signhild á 2:16.42.
Millumtíðirnar siga sítt:
- Løyning: 32.33 – 1:07.03 – 1:41.67 – 2:16.10
- Joensen: 31.54 – 1:05.88 – 1:41.24 – 2:16.42
Hetta er klárt besta tíð hjá Signhild í ár, í mun til 2:17.52 frá Citta di Milano hin 1. mars. Signhild eigur føroyska metið á 2:14.01, frá Danish Open í 2017.
Í B-finaluni setti Eyðrið Mortensen úr Havnar Svimjifelag persónligt met við tíðini 2:28.07, har hennara besta tíð til nú hevur verið 2:28.68 frá SuSvim-stevnu í februar mánaða.
Og í B-finaluni í 50 frí setti Rókur Trygvason úr Ægir flott nýtt persónligt met við tíðini 24.00, har hansara besta tíð til nú hevur verið 24.44 frá Reykjavík International í januar mánaða.
Bergen Swim Festival 2019 er nú liðugt avgreidd, og sum heild svumu føroyingarnir sera væl, hóast kappingin týðiligvís er harnað nógv í mun til í fjør. Svimjarnir venja aftur í morgin ári, áðrenn tey venda nøsina heimeftir, til Vágs at hoyra um Katinku Hosszu.


text:
Gjaldstovan, Føroya Tele og Føroya Politi eru farin undir nýtt samstarv um KT trygd. Tað er landsstýrið, sum ynskir at styrkja KT trygdina í Føroyum.
Gjaldstovan, sum er stovnur undir Fíggjarmálaráðnum, umsitur KT trygdina í stórum parti av almenna KT undirstøðukervinum. Føroya Tele umsitur týðandi partar av øllum samskifti inn í landið og er tí ein virkin viðleikari í arbeiðinum at styrkja KT trygdina. Løgreglan viðger ólóglig viðurskifti, eitt nú um roynt verður at bróta inn í KT skipanir í Føroyum.
Hesir tríggir partarnir skulu við upplýsing og við tøkniligum loysnum hjálpa føroyskum stovnum, fyritøkum og einstaklingum betur at verja seg móti KT álopum.
Heimurin verður støðugt meiri talgildaður, og alsamt fleiri tænastur verða fluttar út á internetið. Tú kanst flyta pening ígjøgnum netbankar, stroyma filmar ígjøgnum sjónvarpið, bíleggja vørur á fartelduni, tendra og sløkkja ljósið í heimi tínum á snildfonini og mangt annað. Í dag er tað nærum einans hugflogið, sum avmarkar tínar talgildu møguleikar.
Tíverri eru tað ikki øll fólk, sum eru góðviljað, men heldur royna at misnýta hesar møguleikarnar til óærlig endamál. Teldusníkar fremja ikki einans álop á teldukervi í øðrum londum, men hvønn dag verða álop eisini framd móti stovnum, fyritøkum og privatpersónum í Føroyum.
Telduálop kunnu føra við sær, at almenningurin ikki hevur atgongd til neyðugar tænastur og skipanir, fyritøkur kunnu missa stórar peningaupphæddir, og einstaklingar kunnu missa ræðið á teirra teldupostum og sosialu miðlum.
Tað kann verða ógvuliga torført og tíðarkrevjandi at koma fyri seg eftir eitt telduálop. Harafturat sita teldusníkarnir ofta í fjarskotnum londum og nýta ymsa tøkni til at fjala sín samleika, sum ger tað torført at eyðmerkja og rættarsøkja teir. Hetta stuðlar undir einari enn hægri raðfesting av fyribyrging.
Lagt kann verða afturat, at Fíggjarmálaráðið arbeiðir í hesum døgum við einum KT trygdarrundskrivi, sum fer at seta størri krøv til almennar stovnar. Saman við nýggja samstarvinum fer hetta sum heild at styrkja KT trygdina í Føroyum.
Um tú veitst okkurt, sum VP ikki veit - skriva so til vp@vp.fo


text:
Tað hevur leingi ljóðað, at Boys In A Band skulu spæla á Spot Festivalinum, men nú er tað almannakunngjørt á heimasíðuni hjá festivalinum. Samstundis vóru Eivør og Budam sett á skránna.
Eivør, ið var stóra høvuðsnavnið á AME-Føroyar hevði eina framúrskarandi framførslu í Norðurlandahúsinum og sannførdi tí umboðið fyri Spot-festivalin um, at hon eigur at sleppa á stóra sýnisgluggatiltakið í Århus, har hon eisini spældi í fyrra árið. Hinir báðir bólkarnir Budam og Boys In A Band høvdu somuleiðis sera sannførandi framførslur á tí minna AME-pallinum, ið var í Kagganum, hesar framførslur fullu somikið væl í smakkin hjá umboðnum fyri Spot Festivalin, at teir eisini vóru bodnir við. Hetta er fyrstu ferð, at hesi bæði nøvnini vera spottaði. Frammanundan er greitt, at Lena Andersen luttekur á Spot-festivalinum, sum partur av norðurlendksum sangskrivara verkstaði. Lena luttók eins og Eivør á Spotfestivalinum í 2005.
Spot-Festivalurin er í stóran mun ein ídnaðarfestivalur, har eini 500 fólk úr evropeiska tónleikaídnaðinum luttaka. Men samstundis eru eisini nógvir vanligir áskoðarar. Festivalurin er hildin í nógvum ymiskum hølum í jútlendska høvuðstaðnum, við nógvum ymiskum sløgum at konsertum.
Í ár verður 13. ferð at skipað verður fyri hesum festivali, ið alsamt gerst ein meira virdur sýnisgluggi fyri norðurlendskan tónleik.
Í fjør vóru Føroyar sera væl umboðaðar á festivalinum av Knút Háberg Eysturstein, Teiti, 200, Høgna Lisberg og The Dreams, umfram Valravn við føroysku songkvinnuni Onnu Katrina Egilstrø.


text:
Set True Love inn í frásagnarfrymilin og finn teir sjey tættirnar hjá Richard Raskin.
True Love hevur eitt grundljóð, sum hann byggir á. Hygg at byrjanini, lurta og tak støðu til ljóðið í filminum. Hvat er ljóðið, og nær verður tað til tónleik? Skiftið orð um, hvør munurin er á ljóði og tónleiki.
Greið frá fyrsta setningi í filminum.
True Love lýsir tvey umhvørvi, inni og úti. Tak støðu til náttúruna og tað, sum har sæst. Hvør er inni, og hvussu verða ljós, klæði og høli brúkt at lýsa tað, sum har fyriferst?
Litir umboða ávís virði, men kunnu hava ymsan týdning í ymsum sambondum. Litir kunnu eisini siga okkum, hvørt søgan er realistisk ella ikki. Dømi um hetta sæst í The Ice Storm (Ang Lee 1997), har nomið verður við reyðan lit í avgerandi støðum, og í filmunum Forbrydelsens Element (Lars von Trier 1984) og Portland (Niels Arden Oplev 1996), har øll søgan verður lýst í einum ófrættakendum gulum liti úr einum fremmandum samfelag. Hygg at stuttfilminum og finn dømi um at gulur litur verður brúktur. Skriva upp, hvar guli liturin verður brúktur og met um týdningin. Kundi liturin eins væl verið ein annar? Tak støðu til um litirnir í filminum eru heitir, neutralir ella kaldir, og hvørja avleiðing litirnar hava fyri tína fatan av filminum.
Nógvir mótsetningar, kontrastir, verða brúktir í True Love, til dømis húsini og skuggin, ljósi sandurin og svarti báturin og fólk í svørtum og hvítum. Hvat umboða hesi filmisku forteljarasnildi, ljós og skuggi?
Greið frá kynsleiklutum í True Love. Hvussu nógvar kvinnur síggja vit í filminum? Eru tær á nakran hátt knýttar at hvørji aðrari? Hvønn leiklut hava kvinnurnar í filminum? Hvussu eru kvinnurnar klæddar? Hví hevur eina kvinnan reytt belti? Hvussu nógvir menn eru í filminum? Hvat umboða menninir? Hvussu eru teir klæddir?
Dagur & Vika verður brúkt í filminum. Hvat er endamálið, og hvør er effektin?
Ber filmin saman við yrkingina Mørket taler til den blomstrende busk (Panorama med regnbue, William Heinesen 1972).
Ber filmin saman við sangin Death is not the end (Down in the Groove, Bob Dylan 1988). Eru evni og viðurskifti í sanginum, sum vit kenna aftur í filminum True Love?
True Love hevur nógvar tilsipingar til aðrar filmar, serliga Det sjunde inseglet (Ingmar Bergman 1957). Hyggið í felag eftir treylaranum og finnið filmiskar líkleikar. Hvørjir eru mannligu høvuðspersónarnir?
Ber kvinnuliga høvuðspersónin í True Love saman við Selmu (Björk) í filminum Dancer in the Dark (Lars von Trier 2000). Hyggið eftir treylaranum og takið støðu til ljóðið, tá Selma er til arbeiðis, og tá kvinnuligi høvuðspersónurin í True Love er til arbeiðis. Eru líkleikar í samanrenningini millum ljóð og leik?
Ein smágenta kemur fyri í True Love. Hvør er hennara leiklutur? Samanber við filmin Don’t look now (Nicolas Roeg 1973), har eitt barn í reyðum jakka hevur avgerandi týdning fyri filmaðu søguna. Kunnu smágentan í True Love og barnið í reyða jakkanum samanberast?
Tosið um at brúka sitat úr filmum og takið støðu til, hvar markið er millum plagiat, pastisju og bara íblástur.
Hví eitur filmurin True Love? Hvør er sanni kærleikin, og hvør elskar hvønn í filminum?
Filmurin byggir á munandi stytri tónleikavideo við sama navni, True Love , har Eivør syngur. Ber filmin True Love (21:33 min), saman við tónleikavideo True Love (5:58 min). Er søgan hin sama?
Er mark fyri, hvussu long tónleikavideo eru? Skiftið orð um, nær tónleikavideo verður til annað og longri slag av filmi, og gev júst hesum filmi, True Love, eitt sjangruheiti.
Skriva eitt ummæli av filminum True Love og tak støðu til, um filmurin kundi verið brúktur til at upplýsa ung um trygd í ferðsluni.


text:
Venjingartíðirnar 2015-2016
Aðalfundurin 2015
Aðalfundurin verður í hølum felagsins týsdagin tann 09.06.2015 kl.19:00 Hondbóltsfelagið Tjaldur
Hondbóltsfelagið Tjaldur hevur longt stuðulsavtalunað við Tryggingarfelagið Føroyar
Hondbóltsfelagið Tjaldur og Tryggingarfelagið Føroyar hava síðstu árini havt eina stuðulsavtalu, ið hevur verið galdandi fyri ungdómsliðini hjá Tjaldur. Hetta hevur merkt, at øll
Steypa semifinalan hjá dreingjum 14: Tjaldur – Neistin 20-18
Í dag vóru steypa semifinalurnar í dreingjum 14 ár. Tjaldur møtti Neistanum í semifinaluni og vunnu 20-18
Byrjaðu 2015 við nógvum dystum í Bylgjuni
Í dag var fyrsti leikdagur í 2015. Nógv lið skuldu til Runavíkar at spæla og gekk tað sera væl at avgreiða kappingina. Frá kl.9
Jóla og nýggjársheilsan
Nógv lív í Bylgjuni
Í gjár var nógv lív í Bylguni. Í hondbóltshøllini var lív í frá 9 á morgni til kl. 21 á kvøldi, har ung og
Eingin venjing meðan Fólkafundurin er
Av tí at fólkafundur verður í Bylgjuni í vikuskiftinum, so verður eingin venjing hósdagin, fríggjadagin og leygardagin. Vit venja sum vanligt aftur mánadagin.
Venjingartíðirnar 2014/2015
Vælkomin til nýtt hondbóltsár. Vit hava nú lagt eitt skema fyri veturin og vóna at tær koma at vera endaligar. Tað kann tó koma
Jóhan og Johnny lokið ungdóms elitu venjara skeið
Tólv føroyskir hondbóltsvenjarar hava um vikuskiftið tikið ungdómselituvenjaraskeið, har danin Peder Rasmussen legði lag á. Hoyvíkshøllin og Hoyvíkar Skúla vóru karmur um skeiðið, og


text:
Á várið 2004, kom fyrispurningur frá limum í meinigheitini, um stýrið ikki kundi fara í holt við at seta smábólkar á stovn. Tað hevur verið tosað um hetta áður, men hildið var ikki, at tíðin var komin til tað tá. Men nú er hetta so veruleiki.
Í smábólkunum vera ymisk evnir tikin fram. Tað er einki fast, men kann vera okkurt sum bólkurin sjálvur heldur vera áhugavert.
Í dag hava vit tveir bólkar. Teir eru býttir upp í aldri.
Um hetta hevur tín áhuga, so er tú vælkomin í ein av hesum bólkunum. Tú kanst senda spurning, ella tað sum tú hevur á hjarta til reynslag@kallnet.fo


text:
30x40 cm - kr. 199,-
50x70 cm - kr. 399,-
Vit kenna öll sögnina um Risan og Kellingina, og er hon eisini avmyndað ofta áður uppá ymiskar háttir. Hetta er so mín tulking, ið eg havi valt at kalla "Sólarris - gandakenda lötan". Eg havi ofta hugsað hvussu tað man hava verið at staðið uppi á Eiðiskolli og sæð útyvir Risan og Kellingina beint eftir tey vóru blivin til stein, tað hevur uttan yva verið sera hugtakandi og gandakent.
Eg havi loyvt mær, at leggja eitt sindur afturat sögnini við at seta stríðsmenn upp á Eiðiskoll. Í mínum hugaheimi hava hesir stríðsmenn alla náttina roynt at steðga Risanum og Kellingini at taka Föroyar við til Ísland. Tað gekk ikki so væl hjá stríðsmonnunum, og móti morgni hövdu teir púra mist mótið. Alt sá svart út .... men so hendi tað; sólarris - gandakenda lötan, og við fyrstu sólstrálu broyttist alt. Mótloysi bleiv til fagnaðarróp og dans.
Plakatin er sniðgivin og prentað í Föroyum.
Verður útflýggja í snöggum pappröri.


text:
Tað eru einir 320.000 fólk í Danmark, sum liva við sjúkugreiningini, krabbameini. Tað vísir nýggjasta ársuppgerðin hjá donsku Krabbameinsskrásetingini, og tølini vísa eisini, at talið av fólki, sum liva við krabbameini, er veksandi.
Tølini yvir fólk, sum liva við krabbameini, eru eisini størri í 2017, enn tey vóru í 2016.
Í danska krabbameinsfelagnum siga tey, at vøksturin í talinum eitt nú hongur saman við, at tað eru fleiri og fleiri, sum yvirliva við sjúkuni. Tað eru soleiðis fleiri, sum liva longri, eftir at tey hava fingið staðfest krabbamein.
Hin 31. desember í 2017 livdu 323.649 danir við krabbameini, og tað eru 11.271 fleiri enn árið fyri, vísir ársuppgerðin fyri 2017, og nógvar ymiskar orsøkir eru til, at fleiri og fleiri yvirliva krabbamein.
- Eitt nú eru nýggir viðgerðarhættir komnir, og vit hava fingið sonevndar krabbameinspakkar og snarkanningarskipanir. Slíkt kann vera viðvirkandi til, at krabbamein sum heild verður staðfest fyrr, sum eisini kann hava avgerandi týdning fyri at yvirliva sjúkuna, sigur Jesper Fisker.
Tað gleðir stjóran í danska krabbameinsfelagnum nógv at síggja, at fleiri danir liva longri, eftir at sjúkugreiningin er vorðin staðfest. Hann heldur, at hetta eisini vísir, hvussu týdningarmikið tað er, at peningur verður veittur til gransking, soleiðis at sjúkrahúsverkið alla tíðina verður betri til at staðfesta og viðgera krabbamein.
Jesper Fisker vísir á, at tá fleiri og fleiri liva við krabbameini, merkir tað eisini, at neyðugt er at syrgja fyri, at fólk kunnu liva eitt gott lív, og her er eisini neyðugt at taka hond um tey avvarðandi.
Í 2017 vórðu 42.779 nýggir tilburðir av krabbameini staðfestir í Danmark. Hetta er ein lítil vøkstur í mun til árið fyri, tá talið var 42.574.
Tøl hjá Krabbameinsskrásetingini vísa, at vandin fyri at fáa lungnakrabba sum heild er minkandi, men samanlagt er talið av fólki, sum vórðu rakt av lungnakrabba í 2017, tó nakað størri enn í 2016.
- Fyri menn er talið vaksið úr 2.357 uppí 2.402 – og fyri kvinnur úr 2.374 uppí 2.378 nýggjar tilburðir. Samstundis er miðaltalið av nýggjum tilburðum av lungnakrabba millum kvinnur næstan tvífaldað seinastu 25 árini, vísa hagtølini.
Sagt verður, at hóast gongdin innan lungnakrabba yvirskipað gongur rætta vegin, eru her kortini stórar avbjóðingar – ikki minst, tí fleiri og fleiri ung aftur eru byrjað at roykja.
- Týdningarmesta orsøkin til lungnakrabba er tubbaksroyking, og tí er tað framvegis avgerandi at seta fokus á royking, soleiðis at fleiri og fleiri sigarettir verða sløktar, sigur Jesper Fisker.
Stjórin vísir á, at hvønn dag byrja 40 donsk børn og ung at roykja, og helvtin av hesum halda fram við at roykja, til roykingin at enda kann gerast teirra deyði.
- Hesi gongd mugu vit rætt og slætt steðga. Børn skulu ikki útsetast fyri tubbaksroyk. Prísurin á sigarettum skulu upp, og tubbakið skal goymast burtur í handlunum, og vit skulu hava fleiri roykfrí øki. Málið er, at eingi børn og ung skulu roykja í 2030, sigur Jesper Fisker.
Mest vanligi krabbameinsformurin millum kvinnur er bróstkrabbi, og talið av nýggjum staðfestum tilburðum av bróstkrabba í 2017 var 4.872 og 4.860 í 2016.
Millum menn er prostatakrabbi hin mest vanligi, og her sæst eitt lítið fall í talinum av nýggjum tilburðum frá 2017 til 2016. Talið fyri 2016 var 4.553 og í 2017 4.362 – ella ein minking á umleið fýra prosent.
Kelda: www.cancer.dk


text:
Løntakaratalið er vaksið í øllum vinnugreinum síðani 2013. Gongdin hevur tó verið ymisk í vinnugreinunum vísir ein greining, sum Hagstovan hevur gjørt av arbeiðsmarknaðinum. 3.500 fleiri løntakarar eru komnir seinastu fimm árini.
Verður gongdin lýst í 4 høvuðsvinnubólkum, hevur nógv størsti vøksturin verið í bólkinum ‘Byggivinna o.o. tilvirking’, sum er vaksin við 40%. Bólkurin ‘Fiskivinna og onnur ráevnisvinna’ er vaksin við 13%, ‘Privatar tænastuvinnur’ við 12% og ‘Almenn og onnur tænasta’ við 10%.
Lýst við trendinum vísir gongdin samanlagt fyri allar vinnur ein rættiliga støðugan vøkstur hesi árini við nakað oman fyri 0,2% í miðal hvønn mánað. Tó hava verið stór sveiggj í einstøkum vinnum.
Nógv tey størstu sveiggini hesi árini eru í høvuðsbólkinum ‘Fiskivinna og aðrar ráevnisvinnur’ , tá sum oman fyri nevnt er tikið hædd fyri sveiggjum í árstíðum og øðrum óreglusemi í ymsu vinnugreinabólkunum. Í ‘Fiskivinnu og øðrum ráevnisvinnum’ hevur talið av løntakarum gingið bæði upp og niður hesi árini. Seinna hálvár 2017 og fyrra hálvár í 2018 var afturgongd í løntakaratalinum í hesum bólki, men seinasta hálvárið hevur gongdin aftur verið positiv.
Verður farið nærri inn í vinnugreinarnar, fæst ein meira fjølbroytt mynd av gongdini hesi seinastu fimm árini. At nógv størsti vøksturin er í byggivinnuni er neyvan undrunarvert. At síðani koma kommunur og ríkisstovnar hevur m.a. við tað at gera, at í 2015 tóku kommunurnar ábyrgdina av eldraøkinum. T.v.s. at starvsfólkini í eldrarøktini, sum áðrenn 2015 taldu við í talinum fyri almannaøkið, nú telja við í kommunutølunum. Merkisvert er helst, at triðstørsti vøkstur í einstøkum vinnugreinum er í gistihús- og matstovuvirki. Í hinum endanum er kanska eisini merkisvert, at einans 1 løntakari er komin aftrat hesi fimm árini í landsfyrisitingini.


text:
FHS Yrkisnám
Um FHS
Á FHS verður dentur lagdur á handilslig og samfelagslig evni, eitt nú roknskap og marknaðarføring og samfelagsfak. Eisini verður dentur lagdur á mál og kunningartøkni.
Vit stremba eftir at gera undirvísingina á FHS bæði fjølbroytta, viðkomandi og spennandi. Nakað er sjálvandi vanlig floksundirvísing, men bólka- og verkætlanararbeið eru týdningarmiklir partar av gerandisdegnum. Á FHS fært tú møguleika at arbeiða sjálvstøðugt við størri uppgávum.
Virkisvitjanir og smærri verkætlanir uttanfyri skúlan og skúlatíðina eru vanlig á FHS.
Framtíðarmøguleikar
Við einum FHS-prógvi kanst tú fara í læru á skrivstovu ella í handli. Lærutíðin er 3 ár.
Tú kanska eisini halda fram á búskaparbreytini 2. árið. Tá er eitt krav fyri upptøku støddfrøði C, og um tú ikki hevur ítrótt og heilsu C, skal hetta veljast á búskaparbreytini.
Um tú eftir støðisárið hevur valt eitt yrki og ynskir at fara í læru, verður skrivligur lærusáttmáli gjørdur millum teg og virkið. Skúlagongdin í lærutíðini fevnir um nøkur skeið á handilsskúla í Føroyum ella í Danmark. Tú kanst velja millum ymisk yrki so sum skrivstovu, smásølu, heilsølu ella dekoratør.
FHS
Føroyskt C
Enskt C
Kunningartøkni C
Samfelagsfrøði C
Lestrarmenning
Virkisbúskap C
Sølubúskap C
Støddfrøði C
Ítróttur og heilsa C
Innovatión C
Dekoratión C
Spanskt C
Økislærugrein


text:
Lesbos
Lesbos (Grikskt mál: AέσBoς / Lesvos, eisini nevnd Mutιλήvn Mytilini eftir høvuðsbýnum Mytilene) er ein griksk oyggj í landnyrðingspartinum av Egearahavinum. Oyggin er 1.632 km2 til støddar og hevur 32 km strandalinju. Oyggin er triðstørst av griksku oyggjunum næst eftir Kreta og Evvia. Oyggin hevur stutta frástøðu til Turkaland, bert Mytilini Sundið skiljur oynna frá Turkalandi. Lesbos er ein regional eind og kommuna í Norður Egearaøkinum (Πepιφέpeιa Bopeίou AιYaίou). Norður Egearaøkið er eitt av 13 økjum (regiónum) í Grikkalandi, frá 1987 til 2011 vóru tríggjar oyggjar í hesum økinum, hinar báðar vóru Khios og Samos. Síðan 1. januar 2011 eru tvær oyggjar komnar afturat, tær eru Ikaria og Lemnos. Fólkatalið á Lesbos er umleið 90.000, harav býr umleið ein triðingur í høvuðsbýnum Mytilini í landssynnings partinum av oynni. Restin av íbúgvunum búgva í smærri býum og bygdum á allari oynni. Teir størstu býirnir eru: Kalloni, Gera, Plomari, Agiassos, Eresos, and Molyvos (tað forna Mythymna).
Keldur[rætta | rætta wikitekst]
Slóðir[rætta | rætta wikitekst]


text:
Læknaskrivari til Klaksvíkar Sjúkrahús
Søkt verður eftir læknaskrivara frá 01. oktobur 2018, ella eftir nærri avtalu. Talan er um eitt fulltíðarstarv. Umsøkjarar, ið hava hug at arbeiða niðursetta tíð, eru eisini vælkomnir at senda umsókn.
Førleikakrøv/persónligir eginleikar:
- Útbúgving sum læknaskrivari
- Góð samstarvsevni
- Dugir at raðfesta arbeiðið, sum til tíðir er krevjandi
- Tænastusinnað/ur
- Góður røkjuskapur
- Kunnleiki til Cosmic er ein fyrimunur, tó ikki krav.
Um tú ynskir at vita meira um starvið, ert tú vælkomin at seta teg í samband við leiðandi læknaskrivara, Magnu L. Joensen, teldupost magna@ks.fo.
Lønar- og setanartreytir sambært sáttmála millum Fíggjarmálaráðið og Starvsmannafelagið
Umsókn, saman við avriti av prógvi og CV, skal sendast til: umsokn@ks.fo
Umsóknarfreistin er mánadagin 20. august 2018 kl. 12:00.
31. mai 2019
2. mai 2019
3. mai 2019
29. apr 2019
23. apr 2019
26. apr 2019
30. apr 2019
25. apr 2019
29. apr 2019
24. apr 2019


text:
Søga 15. jan. 2019
Í 3 ella 4 søgudagar fara vit at arbeiða við 2. heimsbardaga.
Tit arb. inni í "365": -
Ætlanir er at:
Øll hyggja heima eftir hesum áðrenn 29. jan. 2019
https://www.youtube.com/watch?v=TdBSwhms7O4
Evnini eru hesi og tit kunnu sjálvi gera bólkar, um tit vilja tað:
D-dag, 2 næmingar: Eyðun og Markus
Auschwitz, 2 næmingar: Adrian og Janus
Kríggið í Føroyum / Norðurlondum, 2 næmingar: Petra og Bára
Gongdin í hertøkunum frá byrjan til enda, 3 næmingar: Anja, Johanna og Lilja
Stalingrad, 2 næmingar: Gilli og Ári
Góðan arbeiðshug
Vh Hildur
Arb. inni í 365 - Inn í Søgu, upprætta word skjal og navngev "Søgu spurningar s. 41-46"
Andlitið á einaræðinum - s. 41-44
Týskland fyrireikar seg til kríggj - s. 45-46
1. Hvørjar herdeildir hevði Hitler, umframt sína vanliga herdeild og hvør var serliga partur av hesum herdeildum?
2. Hvat ynskti Hitler?
a) Hvør skuldi vera “harrafólkið”?
b) Hvør skuldi týnast?
3. “Ásarveldini” - hvat var tað og hvør var partur av hesum?
4, Hitler krevur og krevur....
a) Hvat er hansara 1. krav? - greið stutt frá..
b) Hvat er hansara 2. krav? - greið stutt frá....
c) Hvat er hansara 3. krav? - greið stutt frá ..
5. Hvat hendi millum Hitler og Stalin í 1939?
100 ár síðan Fyrri heimsbardagi brast á (1:3)
Arvurin og avleiðingarnar eftir fyrra heimsbardaga.
Lurtið eftir hesari sendingini antin á telduni ella á tlf. við hoyratelefonum í skúlanum.
Tey, sum hava tlf. skriva svar inn á pappír og tey, sum hava teldu við, hava møguleika at velja at skriva beinleiðis inn á telduna og prenta út.
Til tey sum hava teldu: Loggið inn á "365", farið inn í "søgu" mappuna og upprættið eitt word skjal og navngevið hóskandi til uppgávuna.
Tit kunnu kopiera spurningarnar inn í tykkara nýggja skjal og skriva svar undir hvørjum spurningi sær.
1. Hvørji 4 keisaralond detta sundur og gerast til nýggj lond, sum ein avleiðing av Fyrra Heimsbardaga?
2. Hvat hendir 11. Nov. 1918?
3. Hvat hendir 26. Juni í 1919 og hvør var avleiðingin?
4. Hvør skrivaði undir friðaravtaluna?
5. Umleið hvussu nógv fólk doyði undir FH
6. Hvat halda nógvir søgufrøðingar um tíðina frá 1914 til 1945
7. Hvat innibar “Dawes ætlanin” sum varð gjørd í 1924
8. Í hvørjum landi situr Tito við valdi frá 1945 til hann doyr í 1980
9. Nær verður ST sett á stovn og hvat stendur ST fyri?
10. Hvørja avleiðing hevði tað, at londini undir seinni heimsbardaga høvdu “valdsjavnvág”
11. Hvørja avleiðing hevði Kalda kríggi fyri Týskland
12. Hvat segði heimsspekingurin Emanuel Kant um “Demokratisk lond”
13. Hvør var høvuðsmeginreglan, sum varð skrivað niður eftir seinni heimsbardaga?
100 ár síðan fyrri heimsbardagi brast á(2:3)
http://Hørjar broytingar hevur 1. Heimsbardagi fyri samfelagsstøðuni hjá kvinnunum? uml. 30 min
14. Hvørjar broytingar hevur 1. Heimsbardagi fyri samfelagsstøðuni hjá kvinnunum?
Vh Hildur
Tit arbeiða í teldurúminum og arbeiða víðari við evnunum frá seinast. Nú skulu tit brúka tykkara svar til spurningar og gera eina Power Point framløgu, so klárt er at leggja fram næstu ferð.
Loggið inn á "365", farið inn í "søgu" mappuna og upprættið eitt Power Point skjal, sum tit NAVNGEVA OG DEILA við tykkara arbeiðsfelaga OG VIÐ MEG.
Gerið eina hóskandi forsíðu, har tykkara navn eisini stendur á.
Gerið síðan eina síðu til hvønn spurning, skrivið "lyklaorð" og leggið eina hóskandi mynd ella kort við. Tit skulu so út frá myndini og lyklaorðinum NÆSTU FERÐ, greiða frá og fortelja mest og best møguligt UTTAN at lesa upp úr tykkara arbeiðspappírum. Tit avtala í dag, hvør av tykkum, sigur frá um hvørja síðu og fyrireikið tykkum væl til næstu ferð.
Italia og Spania hava ikki so nógvar spurningar, men tit skulu kortini hava minst 9 síður (uttan forsíðuna) til hvørt landi, har tit koma við hóskandi tilfari um tykkara land, sí tilfar í bókini.
At enda skulu tit finna eitt hóskandi videobrot (max 4 min.) um tykkara land, søguligar persónar og viðkomandi tíðarskeið. Leggið leinkjuna á seinastu síðuna, so lætt er at finna hana aftur.
Italia: Janus og Ári
Týskland: Petra, Markus og Anja
Russland: Johanna, Bára og Adrian
Spania: Lilja, Eyðun og Gilli
Eg gleði meg at síggja tykkara framløgur í næstu viku.
Um tit blíva liðug áðrenn tíð, skulu tit í hvør sínum bólki, gera ein "søguKahoot" við 10 ymiskum spurningum úr søgubókini frá s. 6-46.
Góðan arbeiðshug.
Vinarliga Hildur


text:
Orð: Poul F. Joensen
Lag: Hin tíðin, ið rann
1. Í øldir var fjøldin í vanda og neyð
og livdi í kúgandi korum,
tó maður og kona og børn fyri breyð
hart slitu, so illani lønt vóru tey,
at ovlítið var ofta á borðum.
2. Ei stundir tey fingu at royna sín mátt,
í sakni mong evnarík doyðu;
í smáttum, í kloddum, við herjandi sótt,
tey livdu sum djórið á fávitsku nátt,
lagnan tunga mangt lív legði oyðið.
3. Men hugsjónamenn birtu stríðið um lond,
og fjøldina vaktu úr dúri;
brátt javnaðarneistin varð brimandi bál,
sum lýsti um heim, so hvør trælkaða sál
var sum fuglurin, sloppin úr búri.
4. Og virkismenn vunnu sigur um lond,
og fólkið seg loysti úr bondum.
Nú frælsissól lýsir frá fjalli til strond;
hin kúgaða fjøldin tók róður í hond,
og hon stýrir nú ríkjum og londum.
5. Nú lýsir á landi hjá fólkinum her,
og verkamenn landslógir skriva;
og Føroya Arbeiðarafelag, tað ger
virkismenn sterkar, og grundarlag er.
Og so leingi skal felagið liva!


text:
Skriva út
Skrivstovuhald fyri onnur
Setursskrivstovan hevur skrivstovuhald fyri onnur enn Fróðskaparsetrið:
- Felags rakstrarstaðið Stovnarnir á Debesartrøð, ið fevnir um felags húsavarðaskipanina fyri stovnarnar á Debesartrøð, sum hevur 2 húsavørðar, og um KT-tænastuna, sum verður myndað av KT-leiðaranum.
- Føroya Fróðskaparfelag hevur, síðani tað var við til at fáa lagt lunnar undir Fróðskaparsetrið, verið neyvt knýtt at Setursskrivstovuni. Alt samskiftið við og um felagið gekk gjøgnum Maud Heinesen, sum bæði var setursskrivari og skrivari hjá Fróðskaparfelagnum frá 1965 til hon legði frá sær fyri aldur í 2003. Ein stórur partur av virkseminum hjá Fróðskaparfelagnum hevur verið bókaútgávuvirksemið. Hetta er nú umskipað í smápartafelagið Fróðskap (LINK), sum Fróðskaparfelagið og Fróðskaparsetrið hava stovnað í felag.


text:
Rós til ÍSF og føroysku venjingarmiðstøðirnar
Fólkaheilsuráðið fegnast um, at fleiri venjingarmiðstøðir nú eru á veg inn í antidopingsamstarvið, sum ÍSF hevur arbeitt hart fyri seinastu árini.
les meir
Nordisk Rusmiddel Seminar 2018
Granskingin vísir týðiliga, at fyribyrgjandi arbeiðið riggar og vit eru væl við í Føroyum. Tí skulu vit halda fast um tær verkætlanir, sum vit longu nú arbeiða við. Tó liggja Føroyar á næst síðsta plássinum í norðurlondum, tá ið tað snýr seg um aldur fyri nær ein byrjar at drekka alkohol, so her hava vit nakað at arbeiða við, tí vit síggja, at tað hava onnur megnað at broytt í størri mun enn vit í Føroyum.
les meir
FÓLKAHEILSURÁÐIÐ skipar fyri NRS rúsevnisseminar í Føroyum hesa vikuna
Embætisfólk og fólk annars frá norðurlendsku fyrisitingunum
les meir
Ung og Rúsevni
Fjórða filmsbrotið í røðini For hundin, eri
les meir
Rúsevnismisnýtsla og sálarligar avbjóðingar
Rúsevnismisnýtsla er tengd at sosialum og sálarligum avbjóðingum. Vit vita frá ESPAD kanningunum, at rúsevnisnýtsla er nógv lægri millum 15 ára gomul í Føroyum enn í flestu evropeiskum londum.
les meir
Frásøgn frá 7. fundi um rúsevnisstøðuna í Føroyum 23. oktober 2012
Samanumtikið tykist tað sum, at narkotika innflutningurin
les meir
Nøkur orð um rúsevni
Av og á seinastu árini hoyra vit í miðlunum um ung, sum óvæntað eru vorðin ávirkað av rúsevnum.
les meir
Nordisk rusmiddelkonference - August 2011
Fólkaheilsuráðið var vertur, tá Nordisk rusmiddelkonference var hildin
les meir
Frásøgn frá fundi um rúsevnisstøðuna í Føroyum
Fundurin var 4. fundur um rúsevnisstøðuna í Føroyðum og varð hildin á Fólkaheilsuráðnum tann 2. juni 2010.
les meir
Til foreldur: At vera bundin av rúsevnum
At vera bundin sálarliga er ein sjúklig tráan eftir ávísum evni
les meir
Stutt um amfetamin
Kallinavn og útsjónd: Amfetamin verður eisini rópt „speed“.
les meir
Fundur um rúsevnisstøðuna 12/11-2008
Niðurstøðan av fundinum var, at tað eru framvegis narkotisk evni í umfari í Føroyum
les meir
Hvad indeholder ecstasy pillerne.pdf Sundhedsstyrelsen, 2006


text:
Atlantic Airways og amerikanska felagið, Air Lease, hava í dag undirskrivað sáttmála um, at Atlantic Airways langtíðarleigar eitt nýbygt Airbus A320neo flogfar. Føroyska flogfelagið yvirtekur nýggja flogfarið fyrsta ársfjórðing 2019.
Ætlanin er at seta nýggja flogfarið í regluliga flúgving á høvuðsfarleiðini millum Føroyar og Keypmannahavn.
Airbus A320neo flogfarið, ið tekur 174 ferðafólk, hevur lægri oljunýtslu og lægri CO2 útlát enn verandi Airbus flogførini. Nýggja flogfarið verður, eins og verandi flogfør, útgjørt við framkomnu navigatiónstøknifrøðini frá Airbus, RNP AR 0,1, ið seinastu árini hevur bøtt munandi um reglusemið hjá felagnum til og úr Vágum.
Atlantic Airways hevur í dag trý Airbus flogfør í flotanum – eitt A320 og tvey A319. Av teimum eigur felagið A320 flogfarið og eitt A319. Triðja flogfarið av slagnum A319 er langtíðarleigað, og tað verður latið aftur í 2019, tá Airbus A320neo kemur í flotan.
Fyri góðum ári síðani keypti Atlantic Airways A320 flogfarið, sum var bygt til føroyska flogfelagið, umframt tvær nýggjar tyrlur av slagnum AW139. Tá flotin er dagførdur við nýggja Airbus A320neo, verður miðalaldurin á flogførunum einans trý ár og miðalaldurin á tyrlunum tvey ár.
Atlantic Airways hevur sum sítt fremsta mál at knýta Føroyar at umheiminum til frama fyri føroyingar og føroyska samfelagið, samstundis sum rutunetið eisini gevur útlendingum fleiri møguleikar at vitja Føroyar. Útboðið av flogsetrum hevur ongantíð verið størri enn nú, ið rutunetið fevnir um beinleiðis fráferðir úr Vágum til Keypmannahavnar, Billund, Aalborg, Bergen, Reykjavíkar, Edinburgh, Barcelona, Mallorca, Lissabon, Malta og Gran Canaria.
Vinaliga
Atlantic Airways


text:
Parkeringsmentan í Havn/
Í einum viðtali, sum eg hevði við kenda danska listamannin, John Kørner, undraði hann seg øgiligt yvir bilferðsluna í miðbýnum í Havn. Hann helt tað vera fantastiska løgið við einum so fittum, vakrum og lutfalsliga lítlum miðbýi, sum samstundis var so á tremur í bilum. Bilferðslan er aggressivt til staðar í býnum, helt hann, mann má allatíð vara seg fyri bilum, súkklarar eru í lívsvanda og summastaðni er enntá eingin gongubreyt. Tað var líka við, at hann spurdi um vit føroyingar ikki hava bein at ganga á, men tað hava vit jú júst sum teir mongu danir, ið koyra bil inni í miðbýnum í Keypmannahavn. Men eg skilji væl hvat hann meinar, John Kørner, tí miðbýurin stendur til at bresta av bilum og bilosi og ofta kemur tann tankin til mín, at býurin fyrst og fremst er til tey koyrandi. Til dømis, tá eg gangi eftir Bøgøtu, har eingin gonguteigur er. Men nú eru kanska broytingar í væntu. Sambært in.fo sigur Heðin Mortensen, at tey, sum koyra til arbeiðis í Havn í bili, ikki longur skulu sleppa at parkera í Skálatrøð, ella nakra aðrstaðni í miðbýnum, í staðin ætlar hann at fáa til vega fleiri stuttíðar parkeringspláss, sum ætlandi eisini skulu skaffa pengar í kommunukassan. Heðin Mortensen sigur, at tey, sum brúka bil til arbeiðis, skulu vísast til parkeringspláss í Gundadali og longur uppi í Havnini.- Vit hava gott og ókeypis samband við býarbussum, so tað ber væl til at koyra við bussi úr Gundadali, ella longur uppi í Havnini, oman í býin - ella fólk nýta høvi til at fáa ein friskligan gongutúr um morgunin. Borgarstjórin ásannar, at higartil hevur tað verið vónleyst at fáa løgting og landsstýri at gera tær neyðugu lógarbroytingarnar, sum krevjast, so at kommunan kann yvirtaka parkeringsviðurskiftini í kommununi. Í hesum sambandi verður tosað um at seta gjaldsparkering um verk, so tey, sum parkera, rinda fyri tíðina, tey parkera. Tað skilst, at borgarstjórin vil hava alla langtíðarparkering burtur frá miðbýnum. - Skálatrøð, og onnur parkeringspláss í miðbýnum og niðri í Havnini annars, skulu ikki verða upptikin av bilum, sum standa har fyri dagin, ímeðan eigarin er til arbeiðis. Heðin Mortensen heldur, at tey, sum brúka bil til arbeiðis, heldur skulu vísast til parkeringspláss í Gundadali og longur uppi í Havnini.
Øll nýhugsan viðvíkjandi miðbýnum er av sonnum tiltrongd, men sjálvandi mugu vit ansa eftir, at ikki taka lívið av tí lítla lívi, sum ænir eftir millum Kongabrúnna og Steinatún. Eg hugsi um handlar og frisørar og onnur, sum longu undir verandi umstøðum hava trupulleikar av parkering. Samstundis fegnist eg, tá tosað verður um at fáa bilarnar burtur av Skálatrøð, tí tað gevur mær vónir um ein nýggjan Tjóðpall. Helst eri eg ov optimistiskt, men tað ber væl til at hugsa alternativt og enntá listarligt viðvíkjandi trafikki og bilparkering. Fleiri býir brúka gjaldsparkering, sum verður staðsett í parkeringskjallarum ella parkeringstornum eitt sindur uttan fyri centrum, hesar parkeringsloysnir verða partar av kreativum býarætlanum. Hvat við at latið Trónd Patursson ella okkurt annað listafólk gjørt eitt býarmonument av einum parkeringshúsi í Havn, tað hevði ikki misklætt einum tjóðpalli ella?


text:
Molly Malone, Dirty Old Town, The Wild Rover, Whiskey In The Jar og The Rare Auld Times.
Írsku fólkasangirnir eru heimskendir, og ikki minst hevur bólkurin The Dubliners verið við til at spreiða sangirnar út um heimin.
Eftir at The Dubliners, sum vóru virknir í 50 ár, góvust av spæla live í 2012, gjørdu tveir av tónleikarunum nýggjan bólk, sum skuldu føra arvin víðari.
The Dublin Legends vóru veruleiki, og teir hava síðani ferðast kring Europa og spælt teir góðu, gomlu fólkasangirnar við nýggjari orku og fingið framúr ummæli.
Nú koma The Dublin Legends á Summar Festivalin at geva føroyingum eitt ógloymandi kvøld við øllum teimum størstu írsku fólkasangunum.
Tónleikararnir í The Dublin Legends eru Sean Cannon, Eamonn Campbell, Gerry O’Connor og Paul Watchorn. Teir hava allir verið týðandi partur av írska fólkatónleikinum í eitt langt tíðarskeið.
Sean Cannon og Eamonn Campbell spældu í næstan 30 ár við The Dubliners, og Gerry O’Connor var eisini við í bólkinum, tá ið teir høvdu sína tiltiknu 50 ára konsertferð í 2012. Tá ið stovnarin av The Dubliners “Banjo” Barney McKenna doyði sama ár, valdu hinir tónleikararnir í bólkinum at gevast at spæla undir navninum The Dubliners – bólkurin varð pensjóneraður.
Sean, Eamon og Gerry høvdu hug at halda fram við konsertframførslunum, og nú føra teir arvin víðari við The Dublin Legends.


text:
- Tíðindi, mentan og ítróttur
Her er nýggja norska stjórnin
Níggju kvinnur og níggju menn manna nýggju borgarligu stjórnini í Noregi. 11 umboða Høgraflokkin og sjey Framburðsflokkin.
Erna Solberg, nýggi forsætisráðharrin, kunngjørdi nøvnini á ráðharrunum í Stórtinginum fyrrapartin, áðrenn leiðin gekk til kongsborgina har, stjórnin skuldi halda sítt fyrsta statsráð saman við gongi.
Erna Solberg, forkvinna í Høgraflokkinum, verður forsætisráðharri. Hon er 52 ára gomul og hevur fyrr verið ráðharri í kommunumálum.
Her eru ráðharrarnir
Hini 10 stjórnarumboðini hjá Høgra eru hesi:
Børge Brende uttanríkisráðharri, Bent Høie handilsmálaráðharri, Jan Tore Sanner kommunumálaráðharri, Elisabeth Aspaker fiskimálaráðharri, Torbjørn Roe-Isaksen útbúgvingarmálaráðharri, Thorild Widvey mentamálaráðharri, Ine Eriksen Søreide verjumálaráðharri, Monica Mæland vinnumálaráðharri, Tine Sundtoft umhvørvisráðharri, og Vidar Helgesen verður serligur ráðharri í forsætismálaráðnum.
Umboðini hjá Framburðsflokkinumt eru Siv Jensen, sum verður fíggjarmálaráðharri, Solveig Horne, sum verður barnamálaráðharri, Ketil Solvik-Olsen samferðsluráðharri, Robert Eriksson arbeiðsmálaráðharri, Tord Lien olju- og orkumálaráðharri, Anders Anundsen løgmálaráðharri, og Sylvi Listhaug, sum verður andbúnaðarráðharri.
Sí eisini


text:
Orð og lag: Páll Oddur Lamain Rubeksen
Hald um meg, ugga meg og sig, hvussu synd tað er í mær.
Leið meg millum fólk, so tey síggja meg,
og sig so, hvussu synd tað er í mær.
Eg droymi um at arbeiða á Bakala, við slipsi á,
har smíl ikki krevjast av mær hvønn dag.
Og at verða skolaður út ígjøgnum eina rist,
har eg verði fyrst etin og tikin langt út á hav.
Langt vekk, har eg alt fekk.
Har steinarnir spreingjast, og eg ikki fari at leingjast.
Fara tey at sakna meg? Fara tey at sakna meg?
Fari eg at sakna meg? Tey fara at sakna meg.
Tá eg komi marsjerandi gjøgnum Áarvegin í Havn,
so opna fólkini vindeyguni og rópa út mítt navn.
Og trillubøran hjá skrellimanninum stendur still,
tá eg komi framvið.
Og fuglarnir í trøunum syngja, tak meg við.
Dansa fyri mær. Vís mær, hvat eg skal gera.
Bind meg til ein stól í køkinum.
Dansa fyri mær uppiá takinum.
Summardáar og luft, og ein buss túr.
Tað er tað, tey bjóða mær.
So gev mær eina billett, har alt er bleytt,
og steinarnir spreingjast av berari gleði.
Langt vekk, har eg alt fekk.
Har steinarnir spreingjast, og eg ikki fari at leingjast.
Fara tey at sakna meg? Tey fara at sakna meg.
Fari eg at sakna meg? Eg fara at sakna meg.
Tá eg komi marsjerandi gjøgnum Áarvegin í Havn,
so opna fólkini vindeyguni, og rópa út mítt navn.
Og trillubøran hjá skrellimonnunum stendur still,
tá eg komi framvið.
Og fuglarnir í trøunum syngja, tak meg við.


text:
Økispsykiatri
Tveir sjúkrarøktarfrøðingar arbeiða í økispsykiatriini fyri Norðureysturoy og Norðstreym. Skrivstovan er á Hornavegi 19 á Oyri.
Økispsykiatriin er ein partur av psykiatriska deplinum á Landssjúkrahúsinum. Virksemið hevur til endamáls at styrkja og stuðla menniskju við sálarligari órógv. Harafturat verður arbeitt við at geva stuðul og innlit í egna støðu, stuðul til at skipa dagin, samstarva við avvarðandi og onnur viðkomandi, eins og við samrøðum og við undirvísing.
Fólk við sálarligari órógv ella avvarðandi teirra kunnu venda sær til økispsykiatriina. Eisini kann læknin ringja, antin á tlf. 234670 (Dorthea Ellingsgaard) ella tlf. 234578 (Morid Johannesen).


text:
Bert helvtin av Airbnb-útleigarunum rindar skatt
Vinna20-03-2019 - 14:27 - Jóanis Albert Nielsen
Taks: Seinastu árini hevur TAKS kannað, hvussu nógv fólk upplýsa TAKS um leiguinntøku sína, tá tey leiga út gjøgnum Airbnb. Úrslitið vísir, at bert helvtin av útleigarunum ger hetta. Airbnb er størsti útbjóðarin av útleigu á netinum, og tí hevur TAKS valt at hyggja serliga at Airbnb. Samstundis er støðan eisini tann, at nógvir av bústøðunum ganga aftur hjá fleiri nettænastum.
Talið av føroyskum bústøðum á Airbnb er støðugt vaksið seinastu árini. Uppteljing hjá TAKS vísir, at talið av bústøðum er tvífaldað hvørt ár síðan 2015. Við árslok 2018 vóru 551 føroyskir bústaðir skrásettir hjá Airbnb, og sambært kanningum hjá TAKS eru tað 430 persónar og feløg, sum eiga hesar bústaðir.
Hava kannað Airbnb-útleigu í trý ár
Fyrstu árini, ið TAKS kannaði útleigu gjøgnum Airbnb, vórðu ikki øll leigumál kannað. Í fjør kannaði TAKS so ognar- og skattaviðurskifti hjá øllum bústøðum, sum vóru skrásettir á heimasíðuni hjá Airbnb við árslok í 2017. Høvuðsniðurstøðan í eftirlitsarbeiðinum er, at bert helvtin av útleigarunum upplýsir TAKS um leiguinntøku sína, soleiðis sum lógin áleggur.
Ein onnur niðurstøða er, at kunning um húsaleigu fær fólk at lata rættari inn. Tískil fer TAKS komandi tíðina at varpa ljós á, hvussu inntøka frá húsaleigu skal gevast upp til skattingar.
Tíðarkrevjandi arbeiði
Higartil hevur TAKS ikki fingið upplýsingar um leigumál beinleiðis frá Airbnb. Summi lond hava avtalu við Airbnb um at kunna skattamyndugleikarnar um leigumál, men slíka avtalu hava vit ikki í Føroyum. Tískil mugu eftirlitsfólkini hjá TAKS leita fram upplýsingar á annan hátt, og tað er tíðarkrevjandi arbeiði.


text:
Janus á Húsagarði er føddur í Tórshavn 13. desember 1975.
Hann hevur teknað, síðan hann var smádrongur. Tað veit hann, tí hann ein dagin hitti ein, hann gekk í barnagarði saman við, sum spurdi hann, um hann framvegis teknaði líka nógv.
Tá ið Janus var liðugur at ganga í skúla, arbeiddi hann umborð á Norrønu í seks ár ella rættari í seks summur, tí um veturin fjakkaði hann serliga í Asia. Á fjakkaraferðunum hevur hann teknað alla staðni, hann kom fram, og fekk nógvan íblástur, haðani hann ferðaðist.
Síðani hevur Janus lært til snikkara og hevur búð úti á bygd í Føroyum í nógv ár, men er nú fluttur til Havnar.
Janus arbeiðir nú sum snikkari, men brúkar nógv av sínum fríløtum at tekna. Dreymurin er at kunna brúka enn meira tíð uppá at tekna, mála, dreya og telgja trælutir.
Myndprýðingar:
2006 Dunnuungin Pu (Jógvan Edmund í Geilini)
Mín jólabók
2007 Mín jólabók
2008 Ferðin hjá Mosamollis
2009 Elifantilsi, Mín jólabók 2009 (Alexandur Kristiansen)
2010 Ferðin hjá Mosalisu
Mín jólabók
2011 Veiða vind (Rakel Helmsdal)
Hin klóka æðan (Oddvør Johansen)
Mín jólabók
2013 Mín jólabók
2014 Mín jólabók
2015 Vættrajól
2016 Mín jólabók
Umrøða:
Beate L. Samuelsen: Ein virkin listamaður á Áarvegnum. Dimmalætting, Ólavsøkublaðið 2009
Beate L. Samuelsen: Moslisa hjá Janus á Húsagarði. Dimmalætting 25. juni 2010


text:
Russiska kollveltingin 1917
Russiska kollveltingin er tann politiska broytingin sum fór fram í Russlandi í 1917, herí februarkollveltingin, sum førdi til at zar stýrið varð koyrt frá og oktoberkollveltingin, sum førdi til at bolsjevikkarnir við Lenin og Trotskij á odda komu til valdið og Sovjetsamveldið varð sett á stovn.
Innihaldsyvirlit
Kapitalisman skal burtur[rætta | rætta wikitekst]
Í 20. øld ráddi Zarin í øllum Russlandi. Konufólk, bóndir og fólk ið ikki áttu nógv, vóru kúgaði niður. Tey høvdu rætt til lítið og einki, lítið var av peningi og mati. Hann lovaði ei heldur fólkinum í skúla. 75 % av fólkinum dugdi hvørki at lesa ella skriva. Hann gjørdi hetta tí hann helt um fólk blivu útbúgvin, so broyttu fólk sína politisku meining, og so var størri kjansur fyri at hann bleiv valdur frá. Teir sum høvdu nógv vald vóru góðseigarnir, kirkjan, aðalin og Zarurin. Góðseigarinir vóru teir sum áttu jørðina og bóndin var lívognarbóndi. Tað meinast við at hann var ein partur av góðsinum júst sum fenaðurin. Tey sloppu ikki at flyta, um ikki góðseigarin segði at tey kundu og hann hevði eisini rætt at revsa bóndan. Aftnaná at bóndirnir fingu frælsi broyttist lítið og einki.
Í 1890 royndi Russland at fáa gong í ídnaðin. Fyritreytirnar vóru góðar tí í jørðini var nógv kol, jarn og olja. Men teir høvdu trupulleikar við at flyta hesar , so tey gjørdu eina jarnbreyt um Sibiria til Kyrrahavs. Hendan jarnbreytin gav Russland nógvir møguleikar. Teir kundi leggja øki í Kina undir seg, grava eftir málmi í Sibiria og fáa fólk at flyta til Sibiria og síðani búseta seg har. Russland lánti pening frá Fraklandi, og eisini fekk Russland íðnaðarvirksemi. Men bøndirnir goldu í roynd og veru mest. Teir fyrstu sum fóru at arbeiða í íðnaðinum, tað var bóndir ið vóru fluttir til Skt. Pætursborg og Moskva. Livikorini har vóru betri, men tey høvdu ikki lov til stovna verkfeløg ella fara í verkfall. Í teimum stóru býinum vóru politiskirflokkar stovnaðir í loyndum. Ein av teimum var ein sosialistiskur flokkur, sum Vladmir Iljitsj Uljanov, sum kallaðist Lenin, hevði stovnað. Hann var ein eldhugaður kollveltingarmaður. Hann helt at tað nyttaði einki at drepa Zarin, men haraftur ímóti stovna ein sterkan flokk, við lærdum og kollveltingahugaðum fólkið, sum kundi kollvelta gomlu skipanina. Flokkurin hjá honum kallaðist Russiski sosialdemokratiski arbeiðaraflokkurin, men bleiv kallaður bolsjevikkaflokkurin, sum merkir meirlutan. Í 1915 gjørdist uppreistur ímóti sarinum, men eingin politiskurflokkur hevði skipað fyri uppreistrinum. Loyniløgreglan hjá Zarinum hevði gjørt tað sodan at politisku oddamenninir vóru noyddir til at rýma til Vesturevropa, ella vóru burtursagdir til Sibira. Lenin var í Sveis.
Tað var blivi ein stórur ruðuleiki í Russlandi. Russland hevði tapt kríggi móti Japan, og grøðin miseydnaðist so nógv fólk hevði lítið og onki at eta. Tað førdi til ein uppreistur og tað gjørdi at 200.000 fólk fóru til kravgongu til borgina hjá Zarinum í Skt. Pætursborg og kravdu mat. Hetta endaði við at hermennirnir skutu gjøgnum mannafjøldina og eini 1000 fólk vóru dripin. Hesin dagurin er kallaður blóðigi sunnudagurin. Og nú var gongd komin á kollveltingina. Fólk fóru í verkfall og valdi sjálvt ráð, sum skuldi taka ræðið í egna hendur. Uppøstir bøndur herjaðu á góðsini, settu eld á og drupu góðseigarnir. Hermennirnir fóru eisini í part við uppreistrarfólkini, og so smátt byrjaði Zarveldið at detta frá hvørjum øðrum.
1917 – Kollveltingin eydnast[rætta | rætta wikitekst]
Tað var skjótt greitt, at sarstýrið helt ikki ímóti trýstinum, ið stóðst av fyrra heimskríggi. Russisku hermenninir vóru illa útgjørdir, herstýrið sveik, og fleiri hundrað túsund hermenn fullu í bardøgnum. Tað bar á, at vápnaleysir hermenn vórðu beindir í álop. Teir fingu at vita at teir skuldu taka vápnini hjá falnu feløgum sínum. Mannfallið var stórt, og Zarurin, sum skipaði kríggið, varð lagdur undir dugnaloysi, og ónøgdin hjá aðalinum og miðstættinum vaks støðugt. Støðan gjørdist verri og verri. Arbeiði við jarnbreytina steðgaði, og hungursneyð var. Veturin í 1917 var ræðuligur har fólk í hópatalið doyðu í hungri. Í mars orkaðu fólk ikki meira, og enn einaferð brast uppreistur á. Og hesuferð var tað konufólki ið vóru á odda. Tey fóru úr arbeiðinum og út á gøturnar og kravdu mat. Bóndirnir herjaðu á góðsini og býttu jørðina millum hvønn annan, og tá ið tíðindi um uppreistin komu til hermennirnir deserteraðu fleiri túsund herðmenn fyri at keypa sær eitt jarðarstykki, og fyri at samfelagið ikki syndraðist vildi aðalin og miðstætturin hava Zarin frá. Zarurin valdi sjálvur at fara frá. Síðani kom ein fyribilsstjórn og ein nýggji grundlógarskipan var gjørd og tað var endin á sarveldinum.
Boljsevikkar taka ræðið[rætta | rætta wikitekst]
Lenin, sum hevði búð í Sveis, kom aftur til Russlands, við vissu um at kollveltingin hevði givi fólkinum ein annan politiskan hugburð, og aftaná fyrsta veraldarbardaga hevði man ein møguleika at kollvelta kapitalismuna í øllum heiminum, eydnaðist hettar var hann vísur í at so fóru hermenn, bóndir og arbeiðarar í øllum heiminum at fylgja teimum. Lenin segði at heimskollveltingin stendur fyri durunum. Ikki øll vóru samd við hesum, men tað eydnaðist honum at sannføra tey mestu í flokkinum hjá sær, og hann kom upp við einum herrópi sum øll skiltu týdningin av ”Friður, jørð og breyð.” Hetta meintist við at fólkið hevði rætt til mat, jørð og valdi í landinum.
Bolsjevikkarnir vóru góðir til at vísa seg fram, og teir áttu meirilutan í teimun týdningarmestu sovjettunum. Fyribilsstjórnin stóð ikki væl, og eftir ein stuttan skotbardaga tóku hermenn og arbeiðarar hermennirni til fanga. Hetta var 7. novembur 1917.
Ein nýggj stjórn við Lenin á odda var tilnevnd. Við í hesari nevndini vóru Trotskji og ein maður við dulnevninum Stalin. Bolsjevikkarnir vóru vísur í at vinna valið til tjóðartingið, men teir fingu bert 25% av atkvøðunum. Men lenin vildi ikki geva valdið frá sær og tók tjóðartingið av í januar 1918, so aðrir politiskir flokkar vóru bannaðir.
Tað nýggja ríkið setti seg fyri at bøta um viðurskiftini í landinum. T.d skuldu kvinnur hava valrætt og skuldu fáa somu løn sum mannfólk fingu og somu rættindi í hjúnalagnum. Ein av teimun sum vóru á odda við hesum var almannaráðharrin Aleksandra Kollontaj, sum var ikki vældámd millum mannfólk hóðast Lenin stuðlaði henni. Kommunistaflokkurin vildi ei heldur góðtaka kirkjuna tí at tey hildu at kirkjan hevði stuðla Zarinum og valdi hansara, og øll jørðin sum kirkjan hevði átt, bankar og ídnaðurin fóru til landið.
Síðani í mars 1918 eydnaðist tað Lenin at taka Sovjetsamveldið burturúr krígnum, tí hann helt at nú mátti friður valda. Men friðurin kom ikki. Góðseigarar, herðovastar og kirkjan eggjaðu fólki til at fara ímoti kommunistaflokkinum, sum vóru kallaðir teir reyðu. Teir kallaðu seg sjálvan teir hvítu. Hesi báðir partarnir gjørdu at innanlandskríggj byrjaði og hetta kríggji vardi í 3 ár og 7 mio. fólk doyðu. Tey hvítu fingu mangt annað hjálp frá USA, Bretlandi og Fraklandi sum ikki dámdu Leninsa kommunistiska stýrið. Endin var at tey reyðu vunnu. Flestu bøndurnir vóru í parti við teimun reyðu, tí teir óttaðust fyri at missa teirra jørð um teir hvítu vunnu.
Sovjetsamveldið aftaná deyða Lenins[rætta | rætta wikitekst]
Lenin hevði vóna at onnur lond fóru at skipa fyri arbeiðiskollveltingum, og síðani koma til Sovjetsamveldinum til hjálpar. Men allar kollveltingar vóru bardar niður aftur beinaveg. Sovjetsamveldinum var nú blóðfátækt, og noyddist einsamalt svara hvørjum sítt. Í 1924 doyði Lenin, hann hevði stutt áðrenn skrivað eitt politiskt testament, har hann ávaraði ímóti at geva Stalin ov nógv vald. Men ávaringin kom forseint fram, og Stalin hevði longu fingið starv sum aðalfloksskrivari, og hevði stóra ávirkan á hvør kundi sleppa at gerast limur í flokkinum. Natúrligi eftirmaður Lenins var trotskij. Hann hevði verið oddamaður hjá reyðaherinum gjøgnum innanlandskríggið, eisini var hann ein góður røðari og fyriskipari. Hann helt fast um, at sovjetsamveldið skuldi arbeiða fyri heimskollvelting, sum hann helt skjótt fór at koma. Stalin helt, at hetta ikki fór at bera til og vildi heldur tryggja sær sosialismu í einum landi. Sovjetsamveldið mátti nú hava sjálvsálit og dúva upp á natúrligu tilfeingi landsins. Í 1925 misti Trotskij øll álitsstørv, og varð koyrdur úr flokkinum. Hann varð ákærdur fyri at spjaða flokkin, og tað eydnaðist Stalin at koyra hann frá. Í 1929 bleiv Trotskij útihýstur úr landinum.


text:
Michael Lemner fer at tosa um, hvussu handilsfyritøkur og smásølur kunnu vinna marknað í framtíðar talgilda samfelagnum. Talgilding merkir broytingar fyri brúkara, veitara og fyri samfelagið, og Michael Lemner greiður millum annað frá, hvussu talgilding ávirkar keypimynstur og krøv, sum verða sett teimum, sum selja eina vøru. Hvussu kunnu fyritøkur tillaga ynski frá kundanum og sambinda handil við internet, og hvat kunnu vit í dag vita um framtíðar altjóða sølu? Hetta eru spurningar, sum Michael Lemner fer at viðgera í sínum fyrilestri á Vinnudegnum.
Michael Lemner hevur yvir 30 ára royndir innan altjóða handil. Hann hevur arbeitt í Svøríki, Sveis, Belgia, Fraklandi og Hong Kong, har hann hevur starvast fyri og ráðgivið fleiri altjóða fyritøkum – teirra millum H&M, Bally og Pimkie. Michael Lemner var stjóri í H&M í Fraklandi og var við til at fyrireika, innføra og menna fyritøkuna og vørumerkið í Fraklandi. Hann setti á stovn teir fyrstu 25 H&M handlarnar í Fraklandi.


text:
Klippiyrking
Soleiðis spælir tú:
1. Byrja við at velja málið, sum tú vilt brúka. Hetta verður gjørt niðjast í vinstra horni á skíggjanum. Í hesum spælinum kanst tú klippa ymisk orð, bókstavir og myndir út úr bløðum, so tú kanst gera tína egnu persónligu yrking ella sína egnu límmynd (kollasju).
2. Tú finnur eitt breitt úrval av ymsum bløðum, ið kunnu brúkast til at samanseta tína yrking ella límmynd. Tú sært ymsar møguleikar við at smella á pílarnar niðjast á skíggjanum.
3. Fyri at finna orðini, setningarnar ella myndirnar, tú vilt klippa út og brúka, skalt tú draga - suma - inn á blaðsíðuna, ið verður víst í vinstru síðu á skíggjanum. Tú dregur við at smella á sjóneykuna niðjast á skíggjanum. Tá tú hevur drigið myndina tætt, kanst tú klippa í blaðnum, so tú fært fatur á teimum orðum og myndum, ið tú ynskir at brúka.
4. Við músini kanst tú lættliga flyta lutirnar, tú klippir út, so teir fáa tað rætta plássi á tínum pappíri. Tú kanst skifta litin á bakgrundini við at trýsta á teir ymsu litirnar, ið finnast til høgru á skíggjanum.
5. Loksins kanst tú goyma yrkingina og arbeiða víðari við henni ein annan sag, um tú ikki ert blivin heilt liðug/ur. Tað er eisini møguligt at festa tína yrking á yrkingaveggin, so at hini kunnu síggja og lesa tað.


text:
Niels Christopher Winther
Niels Christopher Winther (2. juli 1822 - 24. februar 1892) arbeiddi sum sakførari í Havn og í Hjørring til 1868. Hann gav fyrsta blað út í Føroyum, Færingetidende, sum tó bert kom út 9 ferðir í tíðarskeiðnum 13. mai 1852 til 27. juli sama ár. Hann sat á løgtingi frá 1852 til 1857 og var valdur fyrst í Eysturoyar valdømi og síðani í Norðstreymoyar. Harafturat sat hann á fólkatingi frá 1851 til 1857. Á fyrsta fólkatingsvalinum í 1851 varð Niels Winther valdur. Hann var úr Havn, har pápi hansara var snikkari. Hann hevði góð evni, og sorenskrivarin Niels Hunderup tók sær av honum og hjálpi honum seinni at lesa løgfrøði í Keypmannahavn. Hann var liðugur sum juristur longu í 1842 og kom til Føroya í 1849 fyri at virka sum sakførari og fá ár seinni eisini sum politikari.


text:
Greinar í Valevnini skriva
Takk fyri stuðulin
Eg vil fegin takka øllum tykkum, sum stuðlaðu mær, ella lista D, á kommunuvalinum í gjár. Við tykkara hjálp havi eg fingið møguleika at taka eina setu aftrat – hesaferð í einum sterkum lista D, …
Úr vøggu í grøv
Sum valevni á lista D, fari eg at skriva nakrar fáar reglur afturat, nú bert nakrir tímar eru eftir til valhølini lata aftur, og borgarin hevur talað.
Hyggja vit eftir vøggustovu og barnagarðsplássum í kommununi, so …
Er man negativur, tí man stillar upp á lista D ?
Í Fuglafirði er sanniliga gott at vera og vónandi verður tað enn betur. Tí tað kann gerast betur. Eftir valfundin, bleiv man lagdur undir at vera negativur, yvir fyri Fuglafirði. Sjálvur haldi eg at fundurin …
Nú er ikki langt eftir!
Tað verður ikki nógv skrivað afturat í hesum valstríðnum. Eg vil til allarseinast koma við hesum reglunum og eini áheitan.
Fleiri stórar avbjóðingar standa fyri framman í okkara kommunu. Eg havi fleiri ferðir nevnt skúlaviðskiftini. Tey …
Barnaansingargjaldi skal lækkast!!
Eg havi reist málid í býránum, um at lækka barnansingargjaldid í kommununi, og ætli mær ikki at helma í, fyrr enn komid er á mál, um mítt uppskot kemur í gjøgnum, lækkar gjaldi vid 40% …
Eg havi valt at stilla upp til kommunuvalið 2012.
Tað, sum eg vil arbeiða fyri, er at fáa lív í miðbýin aftur. Har hugsi eg serliga um vegin frá Vónavirkinum til Mentunarhúsið. Tey seinastu 30 árini hevur kommunan brúkt sera nógvar pengar uppá at …
Miðnámsskúlarnir á Kambsdali
210 parkeringspláss
Útbygging
Umleið 22 milliónir krónur eru játtaðar til eina útbygging av Miðnámsskúlunum á Kambsdali.
Har er trongligt at búleikast, og tí kom tað væl við at henda útbygging er játtað.
Góði Niels Midjord!
Larmur og roykur
Nøkur skip larma illa og nógvur roykur kemur frá teimum.
Svøvnur og heilsa fer av lagi, fólk gerast sjúk og fara av verðini alt ov tíðliga.
Fólkavøkstur verður ongin, tí fólk flyta til bygdir og …
Kambsdalur
Gera eina gongu- og súkklubreyt millum Kambsdal og Fuglafjørð.
Beinanvegin – fáa í lag fast busssamband millum Kambsdal og Fuglafjørð.
Nógvur kavi legst á Kambsdali, tí skal neyvari kavarudding til.
Gongugøturnar eru myrkar, seta upp gøtuljós.
Gera eina park …
Hellurnar
Hellurnar
Fuglafjarðar Kommuna er í holt við at keypa jørð, so vit kunnu seta upp
eina ruskstøð, alment toilett og bussvendipláss.
Havnastjórin fer at skipa fyri at umvæla omankoyringina
til lendingina og hongja upp fríholt.
Umsitingin
Vit hava eina dugnaliga umsiting, …
Ein positiv grein.
Í Fuglafirði er sanniliga gott at vera.
Hesin setningur bleiv við at mala í høvdinum á mær fríggjakvøldið í Mentanarhúsinum. Ikki minst orsakað av, at nøkur valevni og eisini nøkur fólk úr salinum fyri tað mesta …
Larmur og roykur frá skipum
Nøkur skip larma illa og nógvur roykur kemur frá teimum.
Svøvnur og heilsa fer av lagi hjá fuglfirðingum.
Tí hevur Havnanevndin og Umhvørvisnevndin í Fuglafirði havt fund við Umhvørvisstovuna, og seinni skulu vit hava fund við
landsstýrismannin, og …
Lív og trivnaður til øll í øllum aldri
Ein týdningarmikil partur av trivnaðinum í eini bygd eru teir
stovnar, sum ansa eftir og geva bygdarlívinum tann ans, sum
bygdarfólkið eigur at fáa frá teimum. Tí er tað týdningarmikið,
at valevnir, ið stilla upp til at stýra …
Fríðkan
Tá ið eg stillaði upp fyrstu ferð til kommununa fyri 12 árum síðani, var eitt av mínum høvuðsmálum, at vit meira miðvíst fóru inn og fríðkaðu um í býnum. Eg haldi, vit kunnu siga, at …
Vit eiga at seta fokus á heilsu, trivnað og umhvørvi!
Ein grøn kommuna, sum leggur dent á varandi orkukeldur!
Tí skulu allir kommunalir bygningar nýta sólorku og jarðhita.
Orkudepilin á Kambsdali!
Vit eiga at kanna og hjálpa til við at fáa Orkudepilin at virka á fullgóðan hátt.
At skapa …


text:
Krabbameinsfelagið hevur havt aðalfund
Krabbameinsfelagið hevur havt aðalfund
Á skránni var eisini nevndarval. Fyri vali stóðu Durita Tausen og Sonja Nielsen. Tær vóru afturvaldar fyri eitt 2 ára skeið.
Nevndin hevur skipað seg við Duritu Tausen, sum forkvinnu, Sonju Nielsen sum næstforkvinnu og kassameistara. Hini í nevndini eru Magnus Magnussen, Johan Poulsen og Katrin Kallsberg. Tiltakslimir eru Martin Joensen og Elmar Ósá.
Á myndini frá vinstru: Sonja Nielsen, Johan Poulsen, Katrin Kalssberg, Durita Tausen og Magnus Magnussen.
Ársfrágreiðingin fyri 2018 kann takast niður sum PDF fíla við at trýsta á myndina omanfyri.
Brot úr formansrøðuni
Krabbameinsfelagið hevur verið virkið nú í 40 ár. Tað var Lionsfelagið í Havn, sum eftir áheitan frá hjúnunum Bjarna og Sannu Dahl Niclasen tók stig til at stovna felagið. Vit gleðast um, at felagið varð stovnað og alt tað arbeiðið, sum felagið hevur kunnað gjørt hesi árini.
Aftur í 2018 untist okkum at gera mun. At hjálpa. At veita stuðul. At geva ráð. At lætta um, tá ið lívið var hart.
Tað ber til, tí vit hava fingið stuðul. Og bara tí. Nógvan og góðan stuðul. At nógv sjálvboðin hava hjálpt. Við tíð og við peningi. Hava verið góð í ráðum. At fyritøkur hava stuðlað fíggjarliga. At myndugleikar hava víst vælvild. At góð og dugnalig starvsfólk eru runt um í landinum.
Vit takka hjartaliga fyri allan stuðul og alla vælvild.
-
Tað verður tíbetur støðugt granskað í krabbameini, í Føroyum og runt um í heiminum. Vónin er, at gátan verður loyst. Enn er málið ikki rokkið, og tað sæst eisini í krabbameinshagtølunum. Nýggjastu tølini eru fyrilbilstøl, og tey skulu verða tikin við fyrivarni. Færri hava fingið staðfest móðurmerkjakrabba, men nógv eru, sum hava fingið staðfest húðkrabba. Tað er lívgandi, tá ið dagarnir verða longri og sólin vermir meira. Vit skulu bara eisini minnast til at vera varin og njóta hana við skili.
Fleiri hava fingið staðfest bróstkrabba. Tað var roknandi við, nú allar kvinnur millum 50 og 69 ár fáa bjóðað at verða kannaðar. At fáa staðfest krabban fyrr, gevur betri útlit fyri at fáa heilsubót og at sjúkan ikki sleppur at gera so nógv um seg.
Vit eru við treysti farin undir 2019. Eisini við vón um, at batar kunnu verða gjørdir á fleiri økjum.
Landsstýriskvinnan í heilsumálum hevur sett arbeiðsbólk at eftirmeta verandi skipan á palliativa økinum og koma við tilmæli um, hvussu økið betur eigur at verða skipað.
Eisini er Heilsumálaráðið farið undir at kanna og staðfesta, hvussu nógv av tilmælunum í Krabbameinsætlanini eru rokkin. Tað verður gott grundarlag undir at gera nýggja krabbameinsætlan.
Hóast lívið kann vera tungt, kunnu vera góðar løtur. Løtur saman við øðrum. Løtur við umsorgan. Løtur, har vit eru saman í sorgini. Løtur, tá ið vit samgleðast, tí tað gongur betur. Og tí tað gongur væl.
Vit kunnu øll, hvør í sínum lagi, gera okkara til at lætta um hjá hvør øðrum. Vit í Krabbameinsfelagnum skulu gera okkara part.


text:
Menningarætlan fyri ferðavinnuna
Vinna08-02-2019 - 07:37 - Jóanis Albert Nielsen
Visit Faroe Islands varð stovnað í mai 2014, tá ið Ferðaráð Føroya við lóg varð umskipað til alment partafelag. Visit Faroe Islands P/f skal - vegna landið - samskipa og marknaðarføra Føroyar sum ferðamannaland, og málið er, at umsetningurin í ferðavinnuni skal vera tvífaldaður í 2020.
Visit Faroe Islands P/f umsitur eisini stuðulin til tær seks kunningarstovurnar, sum eru kring landið, umframt aðrar stuðulsskipanir, ferðavinnuni at frama. Visit Faroe Islands umboðar Føroyar í ferðavinnufelagsskapinum NATA, sum er eitt ferðavinnusamstarv millum Føroyar, Ísland og Grønland.
Landið eigur allan partapeningin, og landsstýrismaðurin velur á hvørjum ári sjey nevndarlimir.
Samansetingin í nevndini er soleiðis, at allir teir størstu aktørarnir innan ferðavinnuna í Føroyum eru umboðaðir og reint geografiskt eru hesir so at siga allir úr miðstaðarøkinum.
Hetta er kanska ikki tann besta loysnin frameftir, serliga tá ið hugsa verður um, at um ætlanin er at menna ferðavinnuna um at landið, mugu aktørar í útjagaranum eisini verða umboðaðir.
Um vit takað gongd í haga og náttúruupplivingar, eiga umboð at verða vald í nevndina fyri Visitfaroeislands, sum umsita og eiga jarðirnar, serliga tá ið hugsa verður um at “hiking” er eitt stórt ferðamál. Eitt umboð fyri Bóndafelagið og eitt umboð fyri Óðalsfelagið eru eftir mínum tykki sjálvsøgd umboð í nevndini, tá ið hugsa verður um samstarv og at finna ein hóskandi leist at røkka settum málum.
Nøktandi vitan á júst hesum økinum er ikki til staðar og tað er beinleiðis skeivt, tá ið tað verður ført fram, at eingin greið lóggáva er á økinum.
Á framløgudegnum í dag, var alt sera gott og spennandi. Landsstýrismaðurin Poul Michelsen hevði eina frálíka byrjan og framløgurnar frá Visitfaroeislands vóru bæði góðar, hugvekjandi, spennandi og viðkomandi.
Faktiskt helt eg alt var sera gott og sera spennandi frá byrjan til enda.
Men, ja tað er eitt men. Partar av tí, sum verður ført fram í hornasteininum #4 eru beinleiðis skeivir upplýsingar. Har stendur m.a. at galdandi lóggáva svarar ikki til dagsins samfelag og er ikki nóg góð til at skapa tryggar karmar um náttúrunýtslu og ferðavinnu. Ístaðin fyri at hyggja nærri eftir galdandi lóggávum á økinum og takað teir sum dagliga fáast hesir viðurskiftir, vendir man sær til politikkarnir og heitir á ta politisku skipanina, at at feiða vegin fyri hesari visiónini. Somuleiðis verður ført fram, at tað eru sera ógreið viðurskiftir hesum viðvíkjandi. Tað er beinleiðis skeivt, tí vit hava sera greið viðurskiftir og sera greiða lóggávu á økinum.
Eftir mínum tykki er hetta ein sera ódámligur leistur at arbeiða eftir og eisini sera arrogant og óvirðiligt mótvegis galdandi skipan og lóggávu. Hesin hugburður má broytast alt fyri eitt, soleiðis at aðalendamálið ikki fellur til grunda.
Eg vil somuleiðis vísa á fylgjandi:
Hagalógin
L. nr. 172 frá 18.05.1937 fyri Føroyar um hagastýri og røkt v.m. sum seinast broytt við Ll. nr. 82 frá 19.06.1990.
Lóg um Landsjørð
Løgtingslóg nr. 45 frá 15. mai 2007 um landsjørð, sum seinast broytt við løgtingslóg nr. 194 frá 23. desember 2018
Girðingarlógin
L. nr. 171 frá 18.05.1937 fyri Føroyar um girðingar og friðing av lendi, sum seinast broytt við Ll. nr. 30 frá 17.03.1951.
Náttúrufriðingarlógin
Løgtingslóg nr. 48 frá 9. juli 1970 um náttúrufriðing, sum seinast broytt við løgtingslóg nr. 110 frá 29. juni 1995
Náttúruverdarlógin
Løgtingslóg nr. 48 frá 9. juli 1970 um náttúrufriðing, sum seinast broytt við løgtingslóg nr. 110 frá 29. juni 1995
Matrikkullógin
Løgtingslóg nr. 64 frá 11. desember 1962 um matrikulering og sundurbýti v.m. sum seinast broytt við løgtingslóg nr. 82 frá 25. mai 2009
Sostatt er tað beinleiðis skeivt, tá ið tað verður ført fram, at eingin lóggáva er á økinum, og haldi tað er sera umráðandi, at um man arbeiðir við at menning av ætlanum virðir og ikki minst viðurkennir galdandi lóggávur á økinum.
Tað sum krevst fyri at finna eina hóskandi loysn fyri allar partar og fyri at fáa skipaði viðurskiftir, er at venda sær til røttu viðkomandi og ikki bara royna at leypa upp um garðar fyri at náa sínum settu málum.
Vit tosað jú um menning av einari ferðavinnu fyri allar Føroyar, so sjálvandi skulu allir partar verða við til at menna hesa spennandi vinnu.
Símun Gullaksen


text:
1907
Jump to navigation Jump to search
Innihaldsyvirlit
Hendingar[rætta | rætta wikitekst]
- 1. august - 9. august - Robert Baden-Powell leiðir heimsins fyrstu skótalegu á Brownsea oyggj í Englandi.
- 8. desember - Gustav V verður kongur í Svøríki eftir deyða pápa síns.
Ókend dagseting[rætta | rætta wikitekst]
- Tíðindablaðið Ungu Föroyar verður útgivið fyrstu ferð.
- Vegur verður gjørdur úr Havn og niðan í Hoydalar. Hetta er fyrsti vegur millum bygda í Føroyum.
- Stýrið í Mosambik verður skipað.
Ítróttur[rætta | rætta wikitekst]
Fótbóltur[rætta | rætta wikitekst]
Føðingar[rætta | rætta wikitekst]
Andlát[rætta | rætta wikitekst]
- 8. desember - Kong Oscar II av Svøríki. (f. 1829)


text:
Verið klár! Ársins størsti lumpidagur nærkast. Hóast vit hava sent apríl í fleiri hundrað ár, verða vit ongantíð troytt av at lumpa og verða lumpaðRead More
29. mars fyllir kenda barbiedukkan 60 ár. Hóast harða kapping verða tað framvegis seldar 58 milliónir barbiedukkur hvørt árRead More
STROK hevur hitt faroeflipparan Tóka og spurt hann Faroeflips og um teirra instavangaRead More
Amerikanska tíðarritið TIME hevur útnevnt tannáringarnar sum hava havt størstu ávirkanina á heim okkara í 2018. Kennir tú teir?Read More
- Tú skalt vera 8 ár fyri at venja við, men eg vil avgjørt viðmæla børnum og ungum at fara at boksa.Read More
12 ára gamli Svend Danielsen av Toftum elskar at syngja og hevur verið við á sangfagnaðinum frá byrjanRead More
Á telduni kann Levi skriva tað, hann vil siga, og so kann teldan lesa upp og vera hansara mál.Read More
- Í byrjanini føldi eg meg eitt sindur býtta, tá eg skuldi spæla og skapa mær. Og tað er eitt sindur flóvisligt í fyrstani. Men tá ið tú hevur gjørt tað nakrar ferðir, so ger tað einki, sigur FríðaRead More
- Eg arbeiði við rappi hvønn dag. Tað er sum eitt amboð, ið tú kanst taka við tær allastaðni, og so er tað eisini gott til at menna málførleikan viðRead More
Heima hjá Emiliu og teimum er gott at vera, eisini hjá dýrum. Í løtuni hava tey tríggjar hundar, og í einum fjósi nakað burturfrá eru tvær kaninir og hestarnir Askur, Trásti og Bára.Read More
At hyggja at ræðufilmum fyri at ‘venja seg’ við ræðslu er eitt vána hugskot – um tú ikki vilt tað.Read More


text:
Um lítla Jens Paula, sum er nógv saman við ommu og abba sínum, tá ið hann ikki er í barnagarði. Hugtakandi søga um ein drong í tryggum umhvørvi, saman við fólki, sum eru góð við hann. Søgan er eisini um Likkulinu og Likkudemus, sum sjálvandi eru likkur, og sum sita tolnar á tekjuni uttan fyri húsini hjá ommu og abba lítla Jens Paula og bíða eftir mati, men søgan er meira enn tað, tí hesar likkurnar ferðast heilt til Spania og aftur og Jens Pauli og vinmaðurin Bjørn loysa bandið um beinið á einum skuri, og tá verður onkur illur.
Aftur


text:
Troyggjan handað vinnaranum
TB | 28/04/13
Uppboðssølan, sum vit skipaðu fyri í samband við nýggja átakið har tit kunnu velja dagsins leikara, endaði við at Oddmar Niclasen fór avstað við troyggju nummar 13, sum Óli Johannesen var í, tá hann skoraði málið móti fuglfirðingum.
Sum ætlað bleiv troyggjan handað Oddmari í dag, sunnudagin, áðrenn Effodeildar liðið hjá okkum fór at leika móti Víkingi.
Uppboðssølan gekk uppá stás og vit takka so hjartaliga fyri áhugan. Hetta var fyrstu ferð, men uttan iva ikki seinastu ferð at skipað verður fyri slíkum tiltakið.
Atkvøðugreiðslan til dagsins leikara móti Víkingi liggur í høgra bredda. Hendan troyggjan fer tó ikki á uppboðssølu.


text:
Umheimurin veit lítið um Myanmar (Burma), sum hevur staðið í skugganum av máttmiklu grannalondum sínum Kina, India og Tailandi. Tá ið landið fekk sjálvræði í 1948, løgdu myndugleikarnir seg eftir at føra ein politiskan og búskaparligan avbyrgingarpolitikk, sum hevur gjørt Myanmar, ið áður var so ríkt, til eitt av fátækastu londum í heiminum. Drúgvi uppreistur fjallafólksins og eirindaleyst hernaðarstyri síðan 1962 hava hildið burtur alla útlendska ávirkan. Men nógv náttúrutilfeingi er í Myanmar; har er ríkiligt av vatni, tí stóra áin Irrawaddi rennur suður ígjøgnum næstan alt landið, og lendið fram við henni er óføra fruktagott.
Rangoon, ið var høvuðsstaður landsind fram til 2005, er bygdur á víðu Irrawaddy-oyrunum og gjørdist høvuðsstaður í Myanmar í 1862, meðan landið var bretskt hjáland. Síðan tá hevur Rangoon ment seg og er vorðin týdningarmesti havnabýur og ídnaðardepil í landinum. Stórt buddatempul, nevnt Shwe Dagon, eyðkennir býin. Tað stendur á einum heyggi beint norðan fyri miðbýin. Gylta tornið er 99 m høgt.
Í hálendinum fyri norðan, vestan og eystan búgva mong fólkasløg, t.d. shan-, akha-, karen- og kachinfólkið. Hesi fólk eru meiri enn fjórðingurin av fólkinum í Myanmar. Flestu teirra búgva í smáum bygdum og liva av sviðjubúnaði. Tey vilja ikki vita av, at femmand leggja seg uppí, hvussu tey liva. Tað hevur havt við sær, at yvir 200.000 fólk (karenar og onnur fólkasløg) á hesum leiðum hava latið lív í frælsisbardaganum ímóti myanmarska stjórnarherinum.
Landøkið á markinum ímillum Myanmar, Tailand og Laos verður nevnt Gylti Tríhyrningurin. Har dyrka fólk dreymsólju, sum er ein av fáu inntøkum teirra. Úr dreymsóljuni verður gjørt opium, sum er virðismikið evni, ið linna pínu - doyvingarevni morfin verður eisini gjørt úr dreymasólju; men tað verður eisini nýtt til at gera harðvunnin drøgg, t.d. heroin. Tveir triðingar av øllum heroini í heiminum kemur úr Gylta Tríhyrningi.
Tekk er harður viður, men góður at arbeiða og tí nógv eftirspurdur og væl egnaður t.d. til hurðar og vindeygu, húsbúnað og gólv. Í tekktrænum er olja, ið stendur ímóti vatni og verjir væl fyri rusti. Um 70% av øllum tekkskógi í heiminum veksur í hálendinum í Myanmar.
Rubinar og safirar eru ímillum mongu aðalsteinarnar, sum verða vunnir út í Norðurmyanmar. Mong halda myanmarsku rubinarnar vera teir fagrastu í heiminum, tí at teir hava ein so vakran djúpreyðan lit. Í Myanmar er eisini nógv silvur, kopar, játa, blýggj, sink og tin, og har er nógv olja og gass.
Hetta landøkið er norðan undan Himaleiafjøllum og tætt suður at Miðkringi. Mesta fólkið býr í áardølunum, ið skera seg ígjøgnum fruktagóða landslagið. Í teimum sjey londunum í hesum øki eru nógv fjøll, og helvtin av lendinum er skógur. Myanmar er avbyrgt, fátækt og eftirland á næstan øllum økjum. Harafturímóti eru Tailand, Malaisia og fram um øll Singapor rík lond við framkomnum ídnaði. Vjetnam, Kambodja og Laos koma nú á føtur aftur eftir drúgv og ræðulig kríggj. Londini hava monsunveðurlag, turrtíð frá november til mars og regntíð frá mai til oktober.
Tá ið regntíðin kemur í mai, hátíðarhalda fólk í Laos og Landnyrðingstailandi bun bang fai, rakettveitsluna. Tey gera stórar rakettir úr stál- ella plastrørum og fylla tær við einum 500 kg av krúti. Rakettirnar verða skotnar upp í luftina at fáa regngudin, Vassakarn, at lata tað regna.
Alt síðan fornøld hava fólk búð í dølunum fram við stóru áunum Irrawaddy, Mekong og Salween, mest tí at rís veksur so óføra væl á hesum leiðum. Allir stórir býir í Landsynningsasia eru við eina á. Í dølunum velta bøndurnir hvønn jarðarteig og laða bríkar í brøttu líðunum, har dyrka teir rís og aðra grøði. Úr áunum veita og bera teir vatn á akrarnar. Í regntíðini fara áirnar upp um áarbakkan, og markirnar standa undir í vatni. Áirnar bera runu við sær úr hálendinum og oman á slætt. Runan, sum áirnar bera við sær oman úr hálendinum, taðar ógvuliga væl.
Mekongoyrarnar syðst í Vjetnam eru eitt av størstu ríslendunum í heiminum, og har verður meginparturin av tí rísi dyrkaður, ið ger Vjetnam til sættstørsta rísútflutningsland í heiminum. Bøndurnir á oyrunum dyrka eisini frukt og veiða nógvan fisk í mórutu áunum.
Mótsett áardølunum, har ógviliga nærbýlt er, býr lítið fólk í hálendinum, har nógvur skógur veksur. Fólkið har livir av at dyrka jørðina og at veiða og henta frukt í skógunum. Hesin gamli lívsháttur er nú í vanda at doyggja burtur, tí at fólkið í londunum fjølgast skjótt, og tí at skógarvinnufyritøkur høgga skógin niður.
Í hálendinum, har jørðin er nógv, men fá eru at dyrka hana, nýta bøndurnir ein avgamlan dyrkingarhátt, nevndur sviðjubúnaður. Teir rudda og svíðja av eitt stykki í skóginum og velta í tí nøkur ár og flyta síðan úr stað, rudda so eitt annað stykki og lata tað gamla liggja sum opinekru. Jørðin verður ongantíð fullkomiliga púrgað, og skógurin veksur upp aftur.
Tailand er tað landið í heiminum, ið dyrkar mest ananas, men henda frukt verður eisini dyrkað nógva aðra staðni í Landsynningsasia.
Í einari vjetnamskari frumsøgn verður sagt frá einum ovurstórum dreka, ið stoytti seg niður úr luftini og sorlaði kálksteinsstrondina í túsundtals stykki, áðrenn hann hvarv niður í dýpið. Soleiðis vórðu oyggjarnar og drangarnir í Ha Long-flógvanum til; navnið merkir "har drekin stoytti seg í havið". Stórsligna landslagið hevur veitt mongum listafólkum íblástur.
Snarpa velbrúna svalan ger sær reiður undir loftinum í hellum víða um í Landsynningsasia. Tað er bæði óráðtøkið og vandamikið, tá ið ungir menn fara upp í veikum stigum at taka niður reiðrini, sum eru bót í svalareiðursúpan. Reiðrini eru klínd saman av fuglaráka, men verða sum nudlur, tá ið tey verða latin í kókandi vatn.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Naypyidaw
Vídd: 676.550 km2
Fólkatal: 53.414.374
Alment mál:
burmesiskt
Átrúnaður:
buddisma 89%, islam 4%, kristindómur 4%, animisma 1%, aðrir 2%
Stýrirlag:
hernaðarstýri
Gjaldoyra:
kyat (MMK)


text:
25. Apr 2019
Okkara flaggdagur er í dag 25. apríl. Hesin dagur er valdur, tí bretska ríksistjórnin 25. apríl í 1940 gav boð um í bretska útvarpinum, BBC, at nú skuldu føroysk skip sigla undir føroyska flagginum, Merkinum. Sostatt var Bretland fyrsta tjóðin í heiminum, ið viðurkendi okkara flagg.
Meira á næstu síðu
24. Apr 2019
Næmingarnir í Kongagøtu og í Finsen hava havt roknidagar í gjár og í dag. Tey hava arbeitt bæði inni og úti hesar báðar seinastu skúladagarnar millum páskirnar og flaggdagin.
Nógvar myndir á næstu síðu.
23. Apr 2019
Landsroyndirnar hjá 4. og 6. flokki verða í næstu viku: mánadagin, 29. april, týsdagin, 30. apríl og mikudagin 1. mai. Tó er 4. flokkur ikki mikudagin.
Kunning á næstu síðu.
12. Apr 2019
Páskafrítíðin byrjar í dag, og farið verður í skúla aftur týsdagin 23. apríl.
Meir á næstu síðu.
11. Apr 2019
Fyrsta myndin, ið nakrantíð er tikin av einum svørtum holi, varð avdúkað í gjár. Hetta gav Eyðun vóru kvikir at lofta tíðindunum, venda teimum og gera sítt egna svarta hol í teldlinum.
Meira á næstu síðu
10. Apr 2019
Øssur Hansen, landsliðsvenjari, hevur úttikið U17-landsliðið við gentum, sum í næstum skal til UEFA menningarkapping í Hvítarusslandi.
Les á næstu síðu.
09. Apr 2019
Bókadeildin setir sjóneykuna á ung, kríggj og søgur mikukvøldið klokkan 8 í Perluni. Silja Aldudóttir frá Bókadeildini prátar við Oddfríð, sum hevur týtt tvær nýggjar ungdómsbøkur til føroyskt, sum á hvør sín hátt snúgva seg um kríggj. Hon setir eisini Silju og Sølva, sum ganga í 9. flokki spurningar um bøkurnar.
Lesið meira á næstu síðu.
08. Apr 2019
Hvønn fríggjadag á middegi er verðurlagstiltak uttan fyri løgtingshúsið. Veðurlagsbroytingarnar upptaka børnini nógv; nógvir spurningar, men ikki altíð nóg greiðar frágreiðingar.
Fríggjadagin gjørdu næmingarnir í 5. flokkunum ikki mætari enn at møta upp í miðbýnum. Tveir av næmingunum, Jens Brandur í 5. a og Heðin í 5.b sluppu fram at róparanum at bera nøkur orð fram.
Les á næstu síðu.


text:
Miðafrikalýðveldið
Miðafrikalýðveldið (franskt République Centrafricaine,Sango Ködörösêse tî Bêafrîka) er eitt land í Miðafrika við umleið 4 mió. íbúgvar. Høvuðsstaður er Bangui og høvuðsmálið er franskt. Miðafrikalýðveldið hevur mark við 5 lond: Kjad, Sudan, Fólkaræðiliga Lýðveldið Kongo, Kongo og Kamerun.
Innihaldsyvirlit
Búskapur[rætta | rætta wikitekst]
Stórur partur av inntøkunum í landinum er av diamantvinnuni. Her eru eisini góðir møguleikar at menna aðra vinnu, tí bæði gull, jarn, kopar og uran eru í jørðini. Stór vatnflóð í regntíðini er kortini stórur bági fyri allari námsvinnu.
Miðafrikalýðveldið kemur ikki út til havið - har er eingin strond, eingin jarnbreyt og asfalteraðu vegirnir fáir. Tí er mesti flutningurin og mesta sambandi ímillum fólk eftir áunum. Næstan tríggir fjórðingar av allari vøru verða fluttir eftir áum og veitum, sum tilsamans eru 7000 km langar. Mesta útflutningsvøran verður flutt til Brazzaville í Kongo og haðan koyrd við toki út til havnabýir á strondini við Atlantshav.
Miðafrikalýðveldið er av fátækastu londum í heiminum.
Søga[rætta | rætta wikitekst]
Turkur og politiskur ófriður hava elvt til svára neyð. Í 1965 kom ræðslustýrið hjá Bokassa keisara til valdið, og tá ið hann mátti rýma av landinum, tók hernaðarstýri við. Fyrstu ferð, fólkið slapp at velja stýri sítt, var í 1993, men búskapurin í landinum liggur framvegis í skeljum, og landið er eitt tað fátækasta í heiminum.
Politikkur[rætta | rætta wikitekst]
Ófriður[rætta | rætta wikitekst]
Í CAR hava í 2014 verið nógvir samanbrestir millum víðgongdar muslimar og kristin. Anti-Balaka-militsin eru hálvvápnaðir uppreistrarmenn, sum fyri tað mesta hoyra til kristnar bólkar í landinum. Teir hava verið skuldsettir fyri at hava dripið muslimar frá hond. Anti-Balaka-militsin varð sett á stovn eftir at muslimskir Seleka-uppreistrarbólkar í longri tíð høvdu gjørt seg inn á og dripið kristin frá hond - tað gjørdu teir millum annað í februar 2014.
Landafrøði[rætta | rætta wikitekst]
Mitt inni í Afrika er Miðafrikalýðveldið. Norðari partur er turrur og berligur, syðri partur er vátur og avtakin við regnskógi.
Sí eisini[rætta | rætta wikitekst]


text:
Masterlæran á Søgu- og samfelagsdeildini góða byrjan
Nú eru longu slakar tríggjar vikur lidnar, síðan nýggja útbúgvingartilboðið á Søgu- og samfelagsdeildini, Masterlæra, fór av bakkastokki.
Tey 17 lesandi fara skjótt til próvtøku fyri at fáa tey fyrstu 5 lestrarstigini í hús.
Toymið aftanfyri útbúgvingina, Gestur, Lív, Elisabeth og Anna eru stak væl nøgd. Tað besta av øllum hevur verið at síggja ágrýtnið hjá teimum lesandi, har hugsjónin um, at tey eru virkin í kjaki og samstarvi hevur riggað væl.
Kombinatiónin av skemaløgdum tiltøkum (fyrilestrum), opnum fakligum kjaki (seminar) og sjálvstøðugum bólkaarbeiði gevur góðan fakligan dynamikk. Hølisviðurskiftini á deildini eru trupul, men vit hava tryggjað okkum eitt fast høli her á Søgu- og samfelagsdeidlini, so at tey lesandi vónandi kunnu kenna deildina sum eitt veruligt arbeiðspláss.
Fyrsta skeiðið (metodologiskeið) er við at enda, og síðani koma fakskeiðini. Her koma spennandi gestaundirvísarar úr okkara grannalondum, frá ikki minni enn sjey ymiskum universitetum. Vit ætla at bjóða hesar fyrilestrar út til stovnar, fyritøkur og onnur, sum kunnu vera áhugað at luttaka.
Niðanfyri síggjast nakrar myndir av innleiðslu, fyrilestrum og verksmiðjum.
-
17.04.2019 Setrið Føroyamálsdeildin Námsvísindadeildin Náttúruvísindadeildin Søgu- og samfelagsdeildin LestrarskrivstovanUmsóknarfreist til kvotu 2 farinÁ midnátt 15. apríl var freist at søkja inn til lestur á Set...
-
12.04.2019 NáttúruvísindadeildinFrágreiðing um haruveiðuna í 2018Nú alt er talt saman, kom samlaða talið av skotnum harum í 2...
-
03.04.2019 Setrið Føroyamálsdeildin Námsvísindadeildin Náttúruvísindadeildin Deildin fyri Heilsu- og Sjúkrarøktarvísindi Søgu- og samfelagsdeildin Til lesandiRutur og røtur í norðuratlantiskari ferðavinnuKomandi summar í døgunum 16.-18. august 2019 verður Frændaf...